title: P. K. Subban

text: Pernell Karl ”P. K.” Subban (s. 13. toukokuuta 1989 Toronto, Ontario, Kanada) on kanadalainen jääkiekkopuolustaja, joka pelaa NHL-joukkue Nashville Predatorsissa. Subbanin vahvuuksia ovat hyvä luistelu, laukaus, kiekollinen peli ja fyysisyys. Subbanin sukujuuret ovat Jamaikalla, josta hänen vanhempansa ovat muuttaneet Kanadaan. Vuonna 2013 hän voitti NHL:n parhaalle puolustajalle myönnettävän James Norris Memorial Trophyn.


title: P. K. Subban

text: Kanadan maajoukkueessa Subban voitti olympiakultaa Sotšissa 2014.


title: P. K. Subban

text: Subban aloitti virallisen junioriuransa OHL-joukkue Belleville Bullsissa kaudella 2005–2006. Seuraavalla kaudella hän vakuutti tekemällä 56 tehopistettä 68 pelissä. Montreal Canadiens varasi Subbanin 43. varauksena vuoden . Kaudella 2007–2008 hän auttoi Bellevillen sarjan finaaleihin, jotka joukkue kuitenkin hävisi seitsemässä pelissä Kitchener Rangersille. Subban teki OHL:n piste-ennätyksensä kaudella 2008–2009, jolloin hän teki Bullsin kapteenina tehot 14+62=76 ja valittiin tähdistökentälliseen.


title: P. K. Subban

text: Subban teki kolmen vuoden tulokassopimuksen Canadiensin kanssa toukokuussa 2009. Subban lähetettiin kauden 2009–2010 alussa AHL-farmijoukkue Hamilton Bulldogsiin. Hän pelasi sarjan tähdistöottelussa, jonka jälkeen hänet kutsuttiin NHL:ään helmikuussa 2010. Hän pelasi kaksi ensimmäistä NHL-otteluaan Philadelphia Flyersia vastaan ja sai molemmissa otteluissa syöttöpisteen. Subban vakiinnutti paikkansa Canadiensin kokoonpanossa pudotuspeleissä joissa hän teki tehot 1+7. Pudotuspeleissä hänestä tuli joukkueen seurahistorian kolmas tulokaspuolustaja joka on saanut kolme syöttöpistettä yhdessä pelissä, konferenssifinaaliottelussa Philadelphia Flyersia vastaan. Canadiensin pudottua Flyersille Subban jatkoi kauttaa AHL:n pudotuspeleissä Bulldogsissa. Kauden päätyttyä AHL:n puolustajien maalipörssin 18 osumalla voittanut Subban palkittiin AHL:ssä President’s Awardsilla, joka annetaan loistavasti esiintyneelle pelaajalle. Hänet valittiin myös AHL:n tähdistökentälliseen.


title: P. K. Subban

text: Kaudella 2010–2011 Subbanin rooli joukkueessa kasvoi ykköspuolustaja Andrei Markovin oltua loukkaantuneena sivussa lähes koko kauden. Subban oli pistein 14+24=38 Canadiensin tehokkain puolustaja ja hänet valittiin NHL:n tulokkaiden tähdistökentälliseen. Maaliskuussa 2011 Subban teki kypärätempun 8–1-voitossa Minnesota Wildista ja hänestä tuli Canadiensin ensimmäinen tulokaspuolustaja joka on onnistunut tekemään saman.


title: P. K. Subban

text: Kaudella 2011–2012 Subban vankisti asemaansa puolustuksen johtajana, saaden eniten peliaikaa joukkueessa ja tehden eniten pisteitä puolustajista tehoilla 7+29=36.


title: P. K. Subban

text: Tynkäkauden 2012–2013 neljä ensimmäistä peliä Subban istui katsomossa sopimuskiistan takia. Hän olisi halunnut pidemmän jatkosopimuksen, mutta suostui lopulta seuran ehdottamaan kahden vuoden ja 5,75 miljoonan dollarin sopimukseen. Subban pelasi loistavan kauden, voitti puolustajien pistepörssin tehoilla 11+27=38 ja palkittiin NHL:n parhaan puolustajan James Norris Memorial Trophylla. Hänet valittiin myös .


title: P. K. Subban

text: Subban teki kaudella 2013–2014 uuden piste-ennätyksensä 10+43=53 ja oli joukkueen toiseksi paras pistemies. Pudotuspeleissä Subban oli joukkueen paras pistemies, Montrealin edetessä itäisen konferenssin finaaleihin, joissa putosi New York Rangersille.


title: P. K. Subban

text: Subbanista tuli kauden 2013–2014 jälkeen rajoitettu vapaa pelaaja. mukaan Subban ansaitsi oikeuden palkan välimieskäsittelyyn, koska hän allekirjoitti ensimmäisen ammattilaissopimuksen 18–20 ikävuoden välillä ja hänellä oli neljän vuoden ammattilaiskokemus. Hän haki välimieskäsittelyä ennen määräaikaa 5. heinäkuuta. Käsittely oli 1. elokuuta ja Subbanin leiri pyysi yhden vuoden sopimusta arvoltaan 8,5 miljoona dollaria, kun taas Canadiens tarjosi yhden vuoden sopimusta arvoltaan 5,5 miljoonaa dollaria. NHL:n välimieskäsittelysäännön mukaan osapuolet voivat jatkaa neuvotteluja ja päästä sopimukseen ennen kuin välimies on ilmoittanut päätöksensä 48 tunnin kuluessa. Kun välimies julkaisi päätöksensä, joukkueella oli 48 tuntia aikaa hyväksyä tai hylätä ehdot tehden pelaajasta näin rajoittamattoman vapaan pelaajan. Kuulemistilaisuuden jälkeisenä päivänä Subban teki kahdeksan vuoden ja 72 miljoonan dollarin sopimuksen Canadiensin kanssa. Yhdeksän miljoonan vuosiansioilla hänestä tuli NHL:n kovapalkkaisin puolustaja ja koko sarjan kolmanneksi parhaiten palkattu pelaaja.


title: P. K. Subban

text: Syyskuussa 2014 Subban nimettiin Canadiensin varakapteeniksi neljän muun pelaajan kanssa. Hän rikkoi kaudella 2014–2015 vanhan piste-ennätyksensä tehoilla 15+45=60 ja sijoittui puolustajien pistepörssissä toiseksi samoilla pisteillä Brent Burnsin kanssa. Subban valittiin toisen kerran urallaan NHL:n tähdistökentälliseen.


title: P. K. Subban

text: Kesäkuussa 2016 Subban kaupattiin Nashville Predatorsiin vaihdossa Shea Weberiin.


title: P. K. Subban

text: Subban voitti olympiakultaa Kanadan maajoukkueessa Sotšin olympialaisissa 2014. Hän oli kisoissa varapuolustajan roolissa, ja pelasi kisoissa vain alkusarjan ottelun Itävaltaa vastaan. Kanada voitti finaalissa kultaa kaadettuaan Ruotsin 3–0.


title: P. K. Subban

text: Subban nimettiin MM-kilpailuihin vuonna 2012, mutta loukkaantui ennen turnausta. Vuonna 2013 hän liittyi Kanadan MM-joukkueeseen turnauksen loppupuolella ja pelasi puolivälieräottelun Ruotsia vastaan, jonka Kanada hävisi.


title: P. K. Subban

text: Subban pelasi alle 20-vuotiaiden MM-kilpailuissa vuosina 2008 ja 2009 voittaen molemmilla kerroilla kultaa. Subban pelasi rajoitetussa roolissa vuonna 2008, mutta seuraavana vuonna hän voitti tehoilla 3+6=9 puolustajien pistepörssin ja kisojen +/– -tilaston lukemalla +12. Lisäksi hänet valittiin turnauksen tähdistökentälliseen.


title: P. K. Subban

text: Subbanin vanhemmat muuttivat Karibialta Ontarioon 1970-luvulla. Isä Karl muutti Jamaikasta Sudburyyn ja äiti Maria Montserratista Hamiltoniin. Hänellä on neljä sisarusta, joista kaksi on myös jääkiekkoilijoita. P. K., Malcolm ja Jordan ovat kaikki pelanneet Belleville Bullsissa ja heillä on myös NHL-varaus. Myös veljesten serkku Marselis pelaa jääkiekkoa.


title: P. K. Subban

text: Syyskuussa 2015 Subban lahjoitti 10 miljoonaa dollaria montrealilaiselle lastensairaalalle.


title: P. K. Subban

text: Subban on yksi NHL:n kohutuimmista pelaajista. Hänen olemuksensa ja pelityylinsä on herättänyt negatiivista palautetta sekä pelaajissa että lajia seuraavissa. Subbanin on kerrottu olevan ylimielinen kanssapelaajia kohtaan. Hän on kuullut NHL-taholta rasistisia kommentteja.


title: Oleh Lužnyi

text: Oleh Romanovitš Lužnyi (, s. 5. elokuuta 1968) on ukrainalainen jalkapallovalmentaja ja entinen puolustaja. Tammikuusta 2016 lähtien hän on toiminut FK Karpaty Lvivin päävalmentajana.


title: Oleh Lužnyi

text: Lužnyi aloitti pelaajauransa FK Torpedo Lutskissa 1985. Hän haki oppia uralleen myös SKA Karpaty Lvivstä, kunnes siirtyi 1989 Neuvostoliiton suurseuroihin kuuluneen FK Dynamo Kiovan riveihin. Debyyttikaudellaan oikeana pakkina pelannut Lužnyi voitti Neuvostoliiton tuplamestaruuden. Neuvostovallan romahtamisen jälkeen Lužnyi jatkoi uraansa Dynamossa ja voitti seuran paidassa seitsemän peräkkäistä Ukrainan mestaruutta 1993–1999. Hän kantoi myös kapteeninnauhaa Dynamon menestyessä Mestarien liigassa kausina 1997–1998 ja 1998–1999. Parhaimmillaan seura eteni keväällä 1999 välieriin häviten FC Bayern Münchenille yhteismaalein 4–3.


title: Oleh Lužnyi

text: Kesällä 1999 Lužnyi siirtyi Englannin Valioliigaan Arsenalin joukkueeseen. Alun perin Lee Dixonin tontille hankittu Lužnyi ei onnistunut vakiinnuttamaan paikkaansa Arsenalin avauksessa, vaan jäi seuraavana vuonna hankitun Laurenin varamieheksi. Kaikkiaan Lužnyi edusti Arsenalia neljä kautta pelaten eri rooleissa joukkueen puolustuksessa 110 ottelua. Vuonna 2003 hän toimi myös Englannin liigacupin ottelussa seuran kapteenina. Lužnyi voitti Arsenalissa tuplamestaruuden kaudella 2001–2002 ja lopetti uransa seurassa komeasti FA Cupin mestarina keväällä 2003.


title: Oleh Lužnyi

text: Kesällä 2003 Lužnyi siirtyi Valioliigaan nousseeseen Wolverhampton Wanderersiin, mutta peliaika jäi vähälle ja seuran pudottua liigasta Lužnyi jätti seuran kesällä 2004. Vuonna 2005 Lužnyi pelasi vielä viisi ottelua latvialaisessa FK Ventassa, jonka pelaajavalmentajana hän toimi.


title: Oleh Lužnyi

text: Maajoukkuetasolla Lužnyi edusti Neuvostoliittoa kahdeksassa ja Ukrainaa 52 A-maaottelussa. Alle 21-vuotiaiden maajoukkuetasolla hän oli voittamassa Neuvostoliitolle Euroopan mestaruutta 1990, muttei päässyt loukkaantumisen vuoksi mukaan MM-kisoihin 1990. Vuonna 2000 hänet valittiin Ukrainan kaikkien aikojen joukkueeseen. Pelaajauransa lopulla Lužnyi toimi FK Ventan pelaajavalmentajana 2005. Kesäkuussa 2006 hän siirtyi entisen seuransa FK Dynamo Kiovan palvelukseen apulaisvalmentajaksi. Marraskuussa 2007 hän nousi seuran päävalmentajaksi József Szabón jätettyä tehtävänsä. Hänen johdollaan Dynamo voitti kolme Ukrainan liigaottelua, mutta kärsi Mestarien liigassa tappiot Manchester Unitedille ja SL Benficalle. Joulukuun alussa hän sai tehdä tilaa Juri Sjominille jatkaen venäläisvalmentajana apulaisena.


title: Oleh Lužnyi

text: Lokakuun alussa 2010 Lužnyista tuli toistamiseen Dynamon päävalmentaja Valeri Gazzajevin erottua tehtävistään. Lužnyi luotsasi Dynamoa syyskauden loppuun, kunnes sai tehdä joulukuun lopussa 2010 tilaa Juri Sjominille. Hän jatkoi kuitenkin Sjominin apuvalmentajana.


title: Oleh Lužnyi

text: Kesäkuussa 2012 Lužnyi siirtyi päävalmentajan tehtäviin SK Tavrija Simferopoliin. Seura sijoittui kaudella 2012/13 Ukrainan valioliigassa sijalle 11. Sijoitus oli seuran heikoin yhdeksään vuoteen. Kauden jälkeen Tavrija erotti Lužnyin.


title: Oleh Lužnyi

text: Tammikuussa 2016 Lužnyi palasi valmennustehtäviin Ukrainan liigassa kahdeksantena majailleen FK Karpaty Lvivin päävalmentajaksi.


title: Antonina Lazareva

text: Antonina Nikolajevna Okorokova-Lazareva (; s. 27. maaliskuuta 1941 Serpuhov) on Neuvostoliittoa edustanut entinen korkeushyppääjä ja olympiamitalisti. Hän edusti seuratasolla Spartak Moskovaa. Lazareva voitti hopeaa Méxicon olympialaisissa 1968 ja vuoden 1969 EM-kisoissa sekä pronssia sisäratojen EM-kilpailuissa vuosina 1968 ja 1969. Lazareva osallistui vielä Münchenin olympialaisiin 1972, mutta jäi sijalle 26.


title: Antonina Lazareva

text: Lazareva voitti maansa mestaruuden yhteensä viisi kertaa vuosina 1967–1973.


title: Sergei Bobrovski

text:
Sergei Andrejevitš Bobrovski (, s. 20. syyskuuta 1988 Novokuznetsk, Venäjän SFNT, Neuvostoliitto) on venäläinen jääkiekkomaalivahti, joka edustaa NHL-seura Columbus Blue Jacketsia.
Bobrovski on ollut useasti Venäjän ykkösmaalivahti eri arvokisoissa.


title: Sergei Bobrovski

text:
Bobrovski on kotikaupunginsa Novokuznetskin joukkueen Metallurg Novokuznetskin kasvatti. Hän pelasi seuran kakkosjoukkueessa pitkään, kunnes kaudella 2006–2007 hän sai pelata ensimmäiset ottelunsa Venäjän superliigassa. Kaudella 2007–2008 hän pelasi eniten joukkueen maalivahdeista. Kaudella 2008–2009 hän oli joukkueen kakkosmaalivahti ja 2009–2010 ykkösmaalivahti.
Toukokuussa 2010 Bobrovski teki kolmen vuoden tulokassopimuksen Philadelphia Flyersin kanssa. Hän vakuutti valmentajat harjoitusleirillä ja joukkueen päävalmentaja Peter Laviolette nimesi Bobrovskin aloittavaksi maalivahdiksi kauden 2010–2011 avauspeliin Pittsburgh Penguinsia vastaan lokakuussa 2010 Michael Leightonin ollessa loukkaantunut. Hän pelasi NHL-tulokaskaudellaan lopulta 54 runkosarja- ja kuusi pudotuspeliottelua. Kaudella 2011–2012 Bobrovski toimi Flyersin kakkosmaalivahtina Ilja Bryzgalovin hankinnan jälkeen. Hän pelasi kauden aikana 29 ottelua runkosarjassa ja yhden pudotuspeleissä.


title: Sergei Bobrovski

text: Kesäkuussa 2012, kahden Philadelphia Flyersissa pelatun kauden jälkeen, Bobrovski siirtyi Columbus Blue Jacketsiin. Blue Jackets antoi Flyersille vaihdossa kolme varausvuoroa, muun muassa varausvuoron numero 45 . Vuonna 2013 Bobrovski voitti liigan parhaalle maalivahdille annettavan Vezina Trophy-palkinnon ensimmäisenä venäläisenä pelaajana, päästettyjen maalien keskiarvolla 2,00 ja 93,2 torjuntaprosentilla. Bobrovskin Vezinan arvoisesta pelaamisesta huolimatta Blue Jackets jäi täpärästi pudotuspelien ulkopuolelle.


title: Sergei Bobrovski

text: 1. heinäkuuta 2013 Bobrovski solmi kahden vuoden jatkosopimuksen Columbuksen kanssa, nostaen hänen vuosipalkkansa 5 625 000 dollariin. Bobrovski loukkaantui ottelussa Tampa Bay Lightningia vastaan 3. joulukuuta, ollen sivussa 6. tammikuuta 2014 asti. Blue Jackets pääsi pudotuspeleihin itäisen konferenssin ensimmäisellä villillä kortilla, mutta putosi ensimmäisellä kierroksella.


title: Sergei Bobrovski

text: Tammikuussa 2015 Bobrovski teki Columbuksen kanssa neljä vuotta kestävän jatkosopimuksen.


title: Sergei Bobrovski

text: Bobrovski oli Venäjän ykkösmaalivahti pronssia voittaneessa joukkueessa vuoden 2008 nuorten MM-kilpailuissa ja kultaa voittaneessa joukkueessa vuoden 2014 jääkiekon maailmanmestaruuskilpailuissa, joissa hänet valittiin turnauksen parhaaksi maalivahdiksi.


title: Kvanttidarwinismi

text: Kvanttidarwinismi () on termi, joka selittää miten klassinen maailma on muodostunut kvanttimaailmasta Darwinin esittämän luonnonvalinnan seurauksena; missä moni mahdollinen kvanttitila on valikoitunut silloin vakaan kohdistintilan vastaisesti. Sen esitti 2003 Wojciech H. Zurek avustajineen, joihin kuuluivat Ollivier, Poulin, Paz ja Blume-Kohout. Teoria kehittyi niiden tutkimusaiheiden yhdistämisestä, joihin Zurek on keskittynyt, mukaan luettuna kohdistintilat (engl. "pointer states"), ylävalinta ja dekoherenssi.


title: Kvanttidarwinismi

text: Vuoden 2010 tutkimus tuotti alustavia todisteita kvanttidarwinismista toteamalla kvanttipisteen arpirakenteen "muodostuvan äiti-tytär -tilojen ryhmäksi" ja osoitti, että ne voisivat vakautua lukuisiksi kohdistintiloiksi.


title: Noble (albumi)

text: Noble on Versailles Philharmonic Quintetin ensimmäinen albumi, joka julkaistiin 9. heinäkuuta 2008.


title: Godzilla kohtaa King Ghidorahin

text: Godzilla kohtaa King Ghidorahin () on Kazuki Omorin oman käsikirjoituksensa pohjalta ohjaama, vuonna 1991 ensi-iltansa saanut japanilainen Godzilla-elokuva. "Godzilla kohtaa King Ghidorahin" oli vuoden 1984 "Godzilla"-elokuvasta alkaneessa Heisei-kauden tarinajatkumossa kolmas ja kaikkien Godzilla-elokuvien sarjassa kahdeksastoista elokuva.


title: Godzilla kohtaa King Ghidorahin

text: On vuosi 1992. Kun Tokion yllä nähdään ufo, toimittaja-kirjailija Terasawalta pyydetään juttua yliluonnollisia asioita käsittelevään lehteen. Terasawaa kiinnostaa kuitenkin enemmän tapaus, jossa vanha mies on osoittanut mieltään luonnonhistoriallisessa museossa. Terasawa etsii miehen käsiinsä ja saa kuulla häneltä, kuinka toisen maailmansodan loppuvaiheessa pienelle Tyynenemeren saarelle ryhmittynyt japanilaisyksikkö näki elävän tyrannosauruksen. Terasawa löytää tapahtuneelle lisätukea professori Mazakista: Mazaki uskoo japanilaisten todella nähneen dinosauruksen Tyynellämerellä.


title: Godzilla kohtaa King Ghidorahin

text: Kaksi armeijan helikopteria katoaa, ja paikalle lähetetyt joukot löytävät aiemmin Tokion yllä lentäneen ufon laskeutuneena. Paikalle kutsutaan hallituksen edustaja sekä fyysikko yliluonnollisten voimien tutkimuskeskuksesta. Lentävän lautasen matkustajat ilmestyvät hologrammina ja kertovat japanilaisille olevansa aikamatkaajia tulevaisuudesta, 2200-luvulta. He pyytävät päästä Japanin hallituksen puheille. Tähän suostutaan, ja seuraavana päivänä aikamatkaajat saapuvat pääministerin virka-asunnolle teleportaation avulla. Aikamatkaajat kertovat hallitukselle tulleensa estämään tapahtumat, jotka johtaisivat Japanin tuhoon 2200-luvulle tultaessa. Heidän mukaansa Godzilla tuhoaa Japanin ydinvoimalat, ja koko maa tulee peittymään ydinsaasteeseen.


title: Godzilla kohtaa King Ghidorahin

text: Aikamatkaajilla on mukanaan kirja, jonka kirjoittamista Terasawa nykyisyydessä vasta suunnittelee. Kirjan mukaan Tyynellämerellä vuonna 1944 nähty tyrannosaurus rex muuttui myöhemmin ydinkokeen seurauksena Godzillaksi. Asiantuntijuutensa vuoksi Terasawa, professori Mazaki sekä yliluonnollisia kykyjä omaava Miki Saegusa kutsutaan mukaan aikamatkaajien operaatioon, jossa vuoden 1944 dinosaurus siirretään pois saarelta ennen ydinkoetta. Operaatio onnistuu, mutta samoin tekee myös aikamatkaajien toinen, salaisempi suunnitelma: saarelle jätetään kolme geenimanipuloitua tulevaisuuden lemmikkieläintä, dorattia. Terasawan ja muiden palattua nykyaikaan käy ilmi, että Godzilla on tosiaan kadonnut historiasta, mutta sen tilalle on ilmestynyt King Ghidorahiksi kutsuttu kolmepäinen hirviö. King Ghidorah on syntynyt saarelle jätettyjen dorattien altistuttua ydinsäteilylle. Yksi aikamatkaajista, Emmy kääntyy tovereitaan vastaan, ja paljastaa japanilaisille, että aikamatkaajat ovat todellisuudessa tulleet tuhoamaan Japanin, sillä 2200-luvulle tultaessa siitä on kasvanut ylivoimainen suurvalta jolle muut maailman maat eivät mahda mitään.


title: Godzilla kohtaa King Ghidorahin

text: Merenpohjaan saarelta siirretty dinosaurus päätetään muuttaa ydinsäteilyllä Godzillaksi, jotta se taistelisi King Ghidorahia vastaan. Samalla Terasawa, Emmy ja aikamatkaajien androidi sabotoivat lentävän lautasen tietokoneen, mikä estää aikamatkaajia ohjaamasta King Ghidorahia. Aikakone on lähettämäisillään aikamatkaajat takaisin omaan aikaansa, mutta androidi siirtää heidän aluksensa teleportilla Godzillan tielle, ja Godzilla tuhoaa aluksen matkustajineen. Godzillalle taistelussa hävinnyt King Ghidorah putoaa mereen, ja Godzilla käy Japanin kimppuun.


title: Godzilla kohtaa King Ghidorahin

text: Terasawa ja Emmy päättävät herättää King Ghidorahin henkiin tulevaisuuden teknologialla. Emmy matkustaa tulevaisuuteen ja rakennuttaa King Ghidorahista kyborgin. Sitten hän palaa nykyaikaan taistellakseen Godzillaa vastaan Mecha King Ghidorahilla. Emmy onnistuu nujertamaan Godzillan ja kuljettamaan sen merelle. Ennen omaan aikaansa paluuta hän paljastaa Terasawalle olevansa tämän kaukainen sukulainen. Vielä ennen lopputekstejä merenpohjaan upotettu Godzilla herää jälleen.


title: Max Tegmark

text: Max Tegmark (s. 5. toukokuuta 1967 Ruotsi) on ruotsalais-yhdysvaltalainen kosmologi. Hän on Massachusetts Institute of Technologyn professori ja kuuluu Foundational Questions Instituten tieteelliseen johtokuntaan.


title: Max Tegmark

text: Tegmarkin vanhemmat ovat Karin Tegmark ja Harold S. Shapiro, ja hänen alkuperäinen sukunimensä oli Shapiro, mutta hän on myöhemmin ottanut nimen Tegmark. Hän opiskeli Tukholmassa Kuninkaallisessa teknillisessä korkeakoulussa ja sai myöhemmin filosofian tohtorin arvon Yhdysvalloissa Kalifornian yliopistossa Berkeleyssä.


title: Max Tegmark

text: Tegmarkilla on matemaattisia argumentteja multiversumin puolesta, ja hän on ollut arvostellut voimakkaasti Roger Penrosea, Stuart Hameroffia ja muita, jotka päättelevät tietoisuuden teorian jountuvan kvantti-ilmiöistä.


title: Max Tegmark

text: Tegmark on perustanut Future of Life Instituten, joka jakaa varoja tekoälyn turvallisuuden tutkimiseen. Tekoälyn uhkakuvaksi on esitetty, että se alkaa elää omaa elämäänsä, johon ihminen ei voi enää vaikuttaa.


title: Max Tegmark

text: Tegmark oli naimisissa 1997–2009 astrofyysikko Angelica de Oliveira-Costan kanssa. Heillä on kaksi poikaa.


title: Mount Vernon (plantaasi)

text: Mount Vernon on Alexandriassa, Virginiassa sijaitseva plantaasi. Mount Vernonissa asui Yhdysvaltain 1. presidentti George Washington.


title: Mount Vernon (plantaasi)

text: Mount Vernon lisättiin National Register of Historic Places- ja National Historic Landmark -listoille 19. joulukuuta 1960. Nykyisin tilan omistaa The Mount Vernon Ladies' Association ja se toimii museona.


title: Bill Johnston

text: Bill “Little Bill” Johnston (s. 2. marraskuuta 1894 San Francisco, Kalifornia – 1. toukokuuta 1946 San Francisco, Kalifornia) oli yhdysvaltalainen tennispelaaja.


title: Bill Johnston

text: Hän voitti Yhdysvaltain avoimen tennisturnauksen vuosina 1915 ja 1919 sekä Wimbledonin tennisturnauksen vuonna 1923. Hän pelasi Yhdysvaltain Davis Cup -joukkueessa vuosina 1920-1927.


title: Bill Johnston

text: Hänet valittiin International Tennis Hall of Fameen vuonna 1958.


title: Sisu S-sarja

text: Sisu S-sarja oli Sisun vuosina 1980–1996 valmistama kuorma-automallisarja.


title: Sisu S-sarja

text: Tor Nesslingin vetäydyttyä Suomen Autoteollisuuden johdosta hänen tilalleen nimitettiin Erik Gillberg, joka aloitti tehtävässään 1971. Hän alkoi määrätietoisesti modernisoida yrityksen tuotantomenetelmiä ja mallistoa. Vuonna 1977 esiteltiin SB-alustamalli, joka tunnettiin nimellä Moni-Sisu. Alusta oli suunniteltu siten, että sitä voisi käyttää sekä kuorma- että linja-autojen alustana. SB-alustoja käytettiin pohjana Sisun uudessa S-sarjassa, jonka ensimmäinen versio, nokaton SK-150 tuotiin markkinoille vuonna 1980. Mallimerkinnässä ollut luku tarkoitti moottorin tehoa kilowatteina.


title: Sisu S-sarja

text: Mallisto laajeni siten, että valmistuksessa olivat nokattomat muunnelmat SK ja SM sekä nokalliset SN, SL ja SR.


title: Sisu S-sarja

text: S-sarjassa käytettiin voimanlähteinä kotimaisia Valmetin dieselmoottoreita sekä Cumminsin valmistamia turbodieseleitä.


title: Sisu S-sarja

text: Pienimmissä S-sarjalaisissa, joita olivat nokaton SK-150 sekä nokallinen SL-150, oli moottorina uudistettu, kuusisylinterinen ja 150-kilowattinen Valmet 611 CSBA. Sekä vielä SK/SL170 malleissa käytetty tästä edelleen "viritetty" Valmet 611.Seuraavaa kehitettyä muunnelmaa, Valmet 612 -sarjan moottoria, käytettiin malleissa SL-140 (140 kW), SK/SL-171 (167 kW) ja SK-181.


title: Sisu S-sarja

text: Cummins-malleista pienempi oli 10-litrainen, kuusisylinterinen Cummins LT-10 -moottori, josta oli myös ahtoilman välijäähdytyksellä varustettu muunnelma LTA-10. Näistä malleista oli tehoiltaan 190-, 210-, 220-, 240-, 250-, 260- ja 290-kilowattiset muunnelmat. Näitä käytettiin pääasiassa nokattomassa SK:ssa sekä nokallisessa SL:ssä.


title: Sisu S-sarja

text: Isommissa S-sarjalaisissa käytettiin Cummins NTE-moottoreita, jotka olivat kuusisylinterisiä ja 14-litraisia. Tyypillisiä nokallisia malleja olivat SN-220 ja -260 sekä SR-220, -280 ja -300. Nokattomissa niitä käytettiin SM-220, -280 ja -300 -muunnelmissa. Tehot nousivat asteittain; ensin esiteltiin mallit SR/SM-260, -300, -320 sekä -340 ja myöhemmin SR/SM-290, -350, -370, -400 ja -430. Kaikkia muunnelmia ei tehty sarjatuotantona, vaan joitain valmistettiin yksittäiskappaleina asiakastarpeen mukaan.


title: Sisu S-sarja

text: Vuonna 1988 Sisuihin tuli Cumminsin päivitetyt moottoriperheet. 10-litraisen tunnus oli C341 ja 14-litraisen C471. Luvut tarkoittivat tehoja hevosvoimissa. Nämä Sisut tunnisti keulalla olleesta moottorityypin kertoneesta kilvestä. C341:ä, jonka Sisu-mallitunnus oli CA, käytettiin SK-, SL-, SM- ja SN-malleissa. 341 hv on likipitäen 250 kW, joten näiden automallien numerotunnus oli 250. C471, Sisu-mallinimeltään CAK, oli saatavana SM- ja SR-malleihin numerotunnuksella 340.


title: Sisu S-sarja

text: Vuonna 1993 Sisujen moottorivalikoimaan tuli ensimmäisenä Euroopassa Cumminsin uudet Celect-moottorit, jotka täyttivät saman vuoden lokakuussa voimaan astuneet Euro 1 -päästönormit. Tämän jälkeen Sisun mallisto ja moottorivalikoima oli seuraavanlainen:


title: Sisu S-sarja

text: Ohjaamon rakenne oli moduloitu siten, että samaa nokattomien SK- ja SM-mallien perusrakennetta voitiin käyttää myös nokallisissa SL-, SN- ja SR-malleissa. Nokallisessa mallissa oli erikoisuutena eteenpäin kipattava ohjaamo. Modulaarisuuden ansiosta voitiin valmistaa eri käyttötarkoituksiin räätälöityjä muunnelmia, kuten korotettuja makuuohjaamoja. Autoon sai tilauksesta linjakkaan Futura-varustuksen, jolla ohjaamon ilme muuttui perusteellisesti.


title: Sisu S-sarja

text: Joitain S-sarjan ohjaamoja toimitettiin venäläiselle KamAZille. Tällaisen auton havaittuaan eräässä saksalaisessa kuljetusalan lehdessä uutisoitiin, että "suomalainen Sisu on alkanut käyttää venäläisen KamAZin ohjaamoja".


title: Sisu S-sarja

text: Vuonna 1983 SR-sarja valittiin Auto, tekniikka ja kuljetus -lehdessä vuoden kuorma-autoksi Suomessa. Vuotta myöhemmin SM-sarja sai saman kunnianosoituksen.


title: Sisu S-sarja

text: Sisu yritti hakea lisäarvoa moniakselisuudella ja tämä onnistui lopulta, kun Liikenneministeriön avulla lainsäädäntöä saatiin muutettua siten, että Sisu onnistui tuomaan markkinoille neliakselisen auton. Vuonna 1988 valmistui ensimmäinen viisiakselinen Sisu, mallinimeltään SM-320. Tämä oli ensimmäinen Pohjoismaiden markkinoille tuotu viisiakselinen auto. Se osoittautui suosituksi ratkaisuksi ahtaasti rakennettujen alueiden maa- ja kiviaineskuljetuksissa.


title: Sisu S-sarja

text: 1990-luvun alussa Sisujen vienti hyytyi laman seurauksena, jolloin se koostui enää lähinnä kehitysapuun liittyvästä viennistä ja joistain Neuvostoliittoon suuntautuneista yksittäiskaupoista. Idän markkinoihin yritettiin panostaa voimakkaasti muiden vientikanavien ollessa tukossa, mutta riskit olivat suuret ja Sisulle kertyi suuria luottotappioita. Unkariin myytiin SM-300 -vetoautoja, joissa oli Rában valmistamat taka-akselit.


title: Sisu S-sarja

text: Vuonna 1992 esiteltiin nestekaasukäyttöinen, Valmet-moottorilla varustettu Sisu SK-181 LPG VK4×2. Autoja toimitettiin Forssan kaupungille sekä riihimäkeläiselle Kuljetus Ventolalle.


title: Sisu S-sarja

text: Maantieliikenteeseen tarkoitettujen nokallisten SL-, SN- ja SR-mallien tuotanto ajettiin alas 1990-luvun alussa. Tämän jälkeen nokkamalleja valmistettiin vain erikoistilauksesta. Tällaisia olivat vuosina 1993–1994 Ruotsalaiselle kaivosyhtiö LKAB:lle myydyt SRH-450 10×4 Mammut, SRH-300 8×4 Bambino, jonka nimeksi vaihtui myöhemmin Celect-moottorin myötä SR-332 Miner, sekä SRH-332 10×4. Mammut-malleja toimitettiin kaikkiaan viisi kappaletta vuosina 1993-1994.


title: Sisu S-sarja

text: S-sarjan korvaaja, E-sarja esiteltiin marraskuussa 1995.


title: Sisu S-sarja

text: Maavoimille toimitettiin vuonna 1984 kaksiakselisia SK-150 -vaihtokoriautoja. Vuonna 1986 toimitettiin uuden kehitysversion mukaisia SK-171 -malleja ja vuonna 1990 nelivetoisia SK-181 -autoja. Ne varustettiin Multiliftin toimittamilla vaijerilaitteistoilla ja nosturilaitevarustuksella. SK-181 -malleihin tuli jalkakontin käsittelylaitteisto.


title: Sisu S-sarja

text: Ilmavoimille toimitettiin ensimmäiset kolmiakseliset SK-210 -vaihtokoriautot vuonna 1986, tämän jälkeen niitä tuli myös maavoimille SK-250:n alustalla. Multiliftin vaijerilaitteistot vastasivat maavoimille aiemmin toimitettuja, mutta varustukseen oli lisätty jalkakontin käsittelylaitteisto, telivetolaite ja hiekoittimet.


title: Sisu S-sarja

text: 1990-luvulla puolustusvoimat tilasi suuren määrän kaksiakselisia Sisu SK-181 VK-4×4/4400 -maastokuorma-autoja. Näihin asennettiin Kuljetusvarikolla kartiotappikiinnitteiset turvakaarin varustetut avolavat. Lavan vaihto edellytti erillisen nostolaitteen, mutta vaihto tapahtui oli vaijerivaihtolaitetta nopeammin. Lisäksi ajoneuvon voi muuntaa asejärjestelmän alustaksi, kun lavan tilalle vaihdettiin asejärjestelmäkori.


title: Sisu S-sarja

text: Kenttätykistön käyttöön hankittiin vuonna 1990 kaksi Sisu SK-250 CKH-6×6/4100+1370 -maastokuorma-autoa. Takaosassa oli kaukokäyttöiset Hiab-nosturit.


title: Sisu S-sarja

text: 1990-luvulla meritorjuntaohjusjärjestelmät MTO-85 siirrettiin neliakselisten SK-242 CA-KH-6×2/1830+3570+1370:ien päälle. Ne olivat olleet aikaisemmin SA-240:ien alustoilla. Ohjuksia kuljetettiin SK-181 6×2/4100+1300 -mallisilla Sisuilla, joissa oli latausta varten vaihtokorilaitteistot ja Hiab-nosturit.


title: Sisu S-sarja

text: S-sarjan Sisujen alustoille rakennettiin paloautoja, joista useat olivat Kiitokorin varustelemia. Myös puolustusvoimien käytössä oli S-sarjalaisten alustoille tehtyjä paloautoja, joista osa on varusteltu paloautoiksi palveltuaan ensin muissa tehtävissä.


title: Sisu S-sarja

text: SR-sarjalaisilla osallistuttiin kilpailuihin, joissa tehdastallin lukuun ajoivat Reima Söderman, Jouko Kallion ja Harri Luostarinen. Tämän lisäksi Minna Kuoppala ajoi yksityistallin lukuun. Kilpatoiminnassa saatua kokemusta hyödynnettiin uuden E-sarjan suunnittelussa.


Linkomysiini


title: Linkomysiini

text: Linkomysiini on linkosamideihin luettava kemoterapeuttinen aine ja kliinisessä käytössä oleva antibiootti. Aine on ollut käytössä Suomessakin, nimillä: "Cillimycin" ja "Lincocin", mutta sen johdannainen klindamysiini näyttää pääosin syrjäyttäneen sen tehokkaampana. Aine on kyllä edelleen käytössä maailmalla muun muassa nimellä "Lincobect".


title: Linkomysiini

text: Linkomysiini on eristetty lääkekäyttöön 1962 Yhdysvalloissa. Sitä tuottaa luonnon Streptomyces lincolnensis -bakteeri. Linkomysiini keräytyi herkästi luustoon, mikä osoittautui oivalliseksi luumädän eli osteomyeliitin hoidossa.


title: Linkomysiini

text: Lääke tehoaa muun muassa Actinomyces-ryhmän bakteereihin sekä mykoplasmoihin. Jotkin Plasmodium-parasiitit ovat sille herkkiä. Sille ovat herkkiä myös pneumokokit, pneumokokit, stafylokokit, ei kuitenkaan enterokokit. Aine on jonkin verran toksinen, joten se ei ole ensisijainen antibiootti, mikäli muuta on saatavilla. Antibakteerisen spektrin vaikutus on lähinnä bakteriostaattinen, sekä suuresti erytromysiiniä muistuttava.


title: Linkomysiini

text: Linkomysiiniä voi nauttia suun kautta tai pistoksina. Lääke imeytyy yleensä hyvin ruuansulatuselimistöstä. Per os otettuna on annostus seuraava: 500 mg x 3-4. Linkomysiini poistuu maksan ja munuaisten kautta elimistöstä.


title: Prince William Sound

text: Prince William Sound on Alaskanlahteen kuuluva vesialue Alaskan etelärannikolla, Kenain niemimaan itäpuolella. Se on Alaskanlahdesta pohjoiseen erkaneva pienempi lahti, jonka suulla olevat saaret erottavat sen erilliseksi merenseläksi. Näitä saaria ovat Montague Island, Hinchinbrook Island ja Hawkins Island. Lahden rannikosta puolestaan työntyy sisämaahan pienempiä vuonoja, joista moniin purkautuu jäätiköiden jäävirtoja.


title: Prince William Sound

text:
Suurin Prince William Soundin rannalla sijaitseva satamakaupunki on Valdez, johon johtaa Alaskan pohjoisrannikolta alkava, osavaltion halkova öljyputki, ja joka on tämän vuoksi tärkeä öljysatama. Muita rannikkoasutuksia ovat Cordovan ja Whittierin kaupungit sekä Chenegan ja Tatitlekin kylät. Suurin osa Prince William Soundia ympäröivästä maa-alueesta kuuluu Chugachin kansallispuistoon.
Prince William Soundin alueella vuonna 1964 tapahtunut pitkäperjantain maanjäristys oli voimakkain tunnettu maanjäristys koko Pohjois-Amerikan historiassa. Maanjäristys aiheutti lähes 70 metrin korkuisia tsunameja, jotka tuhosivat useita alueella sijaitsevia kaupunkeja ja aiheuttivat yhteensä yli 120 ihmisen kuoleman.


title: Prince William Sound

text: Vuonna 1989 öljytankkeri M/T Exxon Valdezin karilleajon seurauksena mereen pääsi erittäin suuri määrä raakaöljyä, joka aiheutti suuret ympäristövahingot. Onnettomuuden seurauksena menehtyi yli 250 000 merilintua, 300 hyljettä, 250 valkopäämerikotkaa, 22 miekkavalasta sekä miljardeja lohen ja sillin alkioita.


title: Prince William Sound

text: Prince William Sound on nimetty Britanniaa 1830-luvulla hallinneen Vilhelm IV:n mukaan. Sen aiempi nimi oli Sandwich Sound.


title: May

text: May voi tarkoittaa seuraavia:


title: Ernie Terrell

text: Ernie Terrell (4. huhtikuuta 1939 Belzoni, Mississippi – 16. joulukuuta 2014 Evergreen Park, Illinois) oli yhdysvaltalainen nyrkkeilijä, joka hallitsi WBA:n raskaansarjan maailmanmestaruutta vuosina 1965–1967. Hänen siskonsa oli The Supremes -yhtyeen laulaja Jean Terrell, jonka kanssa hänellä oli 1960-luvulla myös yhtye Ernie Terrell & Knockouts.


title: Ernie Terrell

text: Terrell otteli varhaisella urallaan monia merkittäviä nyrkkeilijöitä vastaan. Hän hävisi Cleveland Williamsille tyrmäyksellä parin välisessä ensimmäisessä ottelussa, mutta voitti toisen kohtaamisen. Tämän lisäksi Terrell voitti Zora Folleyn ja kevyen raskaansarjan tulevan maailmanmestarin Bob Fosterin ennen nousuaan maailmanmestariksi.


title: Ernie Terrell

text: Terrell voitti raskaansarjan maailmanmestaruutensa erikoisten tapahtumien kautta. Hänet oli asetettu raskaansarjan kiistattoman maailmanmestarin Muhammad Alin haastajaksi, mutta Alin peräännyttyä haasteesta WBA-nyrkkeilyliitto, joka ei hyväksynyt päätöstä, otti mestaruusvyönsä pois Alilta. Terrell otteli vapaana olevasta tittelistä Eddie Machenia vastaan 5. maaliskuuta 1965 ja nousi lajin maailmanmestariksi voittamattomana otelleen Muhammad Alin rinnalle, joka piti yhä hallussaan WBC:n mestaruutta.


title: Ernie Terrell

text: Terrell puolusti mestaruuttaan kahdesti Doug Jonesia ja George Chuvaloa vastaan ennen kuin hän ja Ali viimein kohtasivat kehässä. Ottelu oli ensimmäinen mestaruusvöiden yhdistäminen nyrkkeilyhistoriassa, sillä vielä kertaakaan aiemmin ne eivät olleet olleet kahden eri henkilön hallussa samanaikaisesti. Ottelu tunnetaan erityisesti siitä, miten Ernie Terrell kieltäytyi kutsumasta ennen muslimiksi kääntymistään Cassius Clay -nimellä tunnettua Muhammad Alia tämän uudella nimellä. Ottelusta tuli 15 erän mittainen julma näytelmä Alin lyödessä Terreliä kasvoihin niin, että tämän silmät turposivat umpeen. Ali myös huusi päin piestyn Terrelin kasvoja: ”Mikä minun nimeni on?” Terrell menetti mestaruutensa Alin voitettua hänet selvästi pisteillä Alin lyötyä hänet sinettinä kanveesiin ottelun viimeisessä erässä.


title: Ernie Terrell

text: Kun Ali vuonna 1967 menetti mestaruutensa kieltäydyttyään astumasta palvelukseen, osallistui Terrell nyrkkeilyturnaukseen, jonka tarkoituksena oli löytää entiselle mestarille seuraaja. Terrell kuitenkin hävisi ja WBA:n uudeksi raskaansarjan mestariksi nousi Joe Frazier.


title: Cleveland Williams

text: Cleveland Williams (6. kesäkuuta 1933 – 3. syyskuuta 1999) oli yhdysvaltalainen nyrkkeilijä, jonka pitkä ura kesti vuodesta 1951 aina vuoteen 1972 asti. "Ring Magazine" on listannut hänet yhdeksi parhaimmista nyrkkeilijöistä, jotka eivät koskaan voittaneet maailmanmestaruutta.


title: Cleveland Williams

text: Williamsin oli uransa aikana vaikea päästä mestaruusotteluihin asti. Vuonna 1959 hänet oli asetettu maailmanmestari Floyd Pattersonin ykköshaastajaksi, kunnes tuleva maailmanmestari Sonny Liston voitti Williamsin 15. huhtikuuta 1959 ja otti haastajan paikan itselleen. Williams pääsi nopeasti tappiosta yli ja otteli menestyksekkäästi muutamia voittoja, mutta joutui jälleen Listonin pysäyttämäksi 13. maaliskuuta 1960 järjestetyssä uusintaottelussa. Tämän jälkeen hänen nousemistaan mestaruusotteluun haittasivat tasapeli Eddie Machenia vastaan ja tappio Ernie Terrellille jaetuilla tuomariäänillä.


title: Cleveland Williams

text: Williams sai ampumahaavoja käsiinsä, eikä otellut vuonna 1965. Heikossa kunnossa ollessaan hän vihdoin sai kauan odottamansa mahdollisuuden voittaa maailmanmestaruuden, kun hän otteli maailmanmestari Muhammad Alia vastaan 14. marraskuuta 1966. Ali voitti ottelun tyrmäyksellä kolmannessa erässä, ja ottelun jälkeen Williams ilmoitti lopettavansa uransa.


title: Cleveland Williams

text: Williams teki paluun nyrkkeilykehiin 1970-luvulla ja jätti nyrkkeilyn lopullisesti vasta vuonna 1972 oteltuaan 92 ottelua, joista hän voitti 78. Hänet murhattiin vuonna 1999.


title: András Haklits

text: András Haklits (s. 23. syyskuuta 1977 Szombathely, Unkari) on kroatialainen moukarinheittäjä ja rattikelkkailija. Hän edusti Unkaria heinäkuuhun 1998 saakka. Haklits pitää hallussaan moukarinheiton Kroatian-ennätystä tuloksellaan 80,41 metriä. Hän voitti lajissa muun muassa alle 23-vuotiaiden EM-hopeaa vuonna 1999. Haklits on osallistunut moukarinheitossa olympialaisiin vuosina 2000, 2004, 2008 ja 2012. Hänen paras olympiasijoituksensa on kymmenes tila Pekingin kisoista 2008. Hän on lisäksi ollut seitsemäs Berliinin MM-kisoissa 2009 ja kymmenes Göteborgin EM-kisoissa 2006.


title: András Haklits

text: Haklits on kilpailut rattikelkkailussa vuodesta 2009 lähtien. Hän oli mukana maansa 20. sijoittuneessa nelikkojoukkueessa Vancouverin olympialaisissa 2010.


title: Petr Šachl

text: Petr Šachl (s. 2. joulukuuta 1977 Jindřichův Hradec, Tšekkoslovakia) on tšekkiläinen ammattilaisuransa lopettanut jääkiekkoilija. Monipuolinen Šachl osasi pelata sekä keskellä että laidassa. Hänen vahvuuksiinsa kuuluivat nopeus, monipuolisuus ja kokemus.


title: Petr Šachl

text: Šachl teki Extraliigadebyyttinsä HC České Budějovicessa kevään 1996 pudotuspeleissä. New York Islanders varasi hänet 128. pelaajana . Kaudella 1996–1997 Šachl pelasi kaksi runkosarja- ja yhden EHL-ottelun Budějovicessa ja siirtyi sen jälkeen kesken kauden WHL-joukkue Tri-City Americansiin, joka varasi hänet 37. pelaajana kesällä 1996. Šachl oli siellä joukkueen viidenneksi paras pistemies tehoilla 13+24=37. Hän palasi kaudeksi 1997–1998 Budějoviceen, jossa Šachl pelasi 20 ottelua tehoin 1+1=2. Kaudella 1998–1999 hän pelasi vain neljä ottelua ja teki niissä yhden syöttöpisteen.


title: Petr Šachl

text: Kaudeksi 1999–2000 Šachl palasi Pohjois-Amerikkaan. Hän pelasi pääosin UHL-liigaa Asheville Smoken ja Fort Wayne Kometsin joukkueissa. Šachl oli Kometsin neljänneksi paras pistemies ja toiseksi paras maalintekijä, kun hän teki 55 ottelussa tehot 30+24=54. Šachl pelasi kauden aikana myös yhden WCHL-ottelun Tacoma Sabercatsissä. Vuodet 2000–2002 hän pelasi Milwaukee Admiralsissa. Ensimmäisen kauden 2000-2001 hän pelasi IHL:ssä, jossa Šachl teki 76 ottelussa tehot 12+17=29. Kauden jälkeen IHL lakkautettiin ja Admirals siirtyi pelaamaan kaudeksi 2001–2002 AHL:ään. Siellä Šachl teki 79 ottelussa tehot 14+29=43 ja voitti joukkueensa sisäisen piste- ja syöttöpörssin. Šachl ei kuitenkaan päässyt pelaamaan NHL:ssä asti.


title: Petr Šachl

text: Heinäkuussa 2002 Šachl teki sopimuksen SM-liigajoukkue Porin Ässien kanssa. Joukkue hankki hänet ykkössentteriksi. Šachlilla oli tavoite päästä kauden jälkeen pelaamaan NHL-joukkue Nashville Predatorsiin, mutta hänen kautensa päättyi jo yhdeksään otteluun välilevyn pullistuman takia. Šachl teki niissä tehot 3+3=6. Hän jätti Ässät joulukuussa 2002 ja palasi kotimaahansa, eikä pelannut enää loppukaudella. Šachl jatkoi SM-liigauraansa kaudella 2003–2004 Saimaan Pallossa, jonka kanssa hän teki yksivuotisen sopimuksen toukokuussa 2003. Šachl pelasi SaiPassa hyvän kauden ja voitti joukkueen sisäisen pistepörssin tekemällä 55 ottelussa tehot 15+23=38. Tammikuussa 2004 Šachl teki SaiPan kanssa kaksivuotisen jatkosopimuksen. Hän kuitenkin jätti jo kesken ensimmäisen sopimuskautensa 2004–2005, kun Šachl purki yhteisymmärryksessä sopimuksensa SaiPan kanssa tammikuussa 2005. Hän ehti pelata 43 ottelua, joissa syntyi tehot 12+15=27. Šachl siirtyi loppukaudeksi Ruotsiin ja Elitserien-joukkue Brynäs IF:ään, joka taisteli keväällä 2005 sarjapaikkansa säilyttämisestä onnistuen siinä.


title: Petr Šachl

text: Šachl palasi kaudeksi 2005–2006 kotimaahansa ja siirtyi HC Liberecin riveihin. Hän oli joukkueen neljänneksi paras pistemies tehoilla 15+20=35, mutta kevään 2006 pudotuspeleissä Šachl oli Liberecin sisäisen piste- ja maalipörssin ykkönen, kun hän teki viidessä ottelussa viisi maalia. Šachl pelasi Liberecissä vielä seuraavat kolme kautta, joiden jälkeen hän siirtyi kaudeksi 2009–2010 Slovakian Extraliigassa pelaavaan HC Košiceen. Šachl pelasi kauden aikana myös neljä ottelua lainalla Tšekin kolmanneksi korkeimmalla sarjatasolla 2. národní hokejová ligassa pelaavassa KLH Vajgar Jindřichův Hradecissa. Hän voitti keväällä 2010 Slovakian-mestaruuden.


title: Petr Šachl

text: Kaudeksi 2010–2011 Šachl siirtyi slovenialaisen HDD Olimpija Ljubljanan joukkueeseen, Itävallan Erste Bank Eishockey Ligaan. Hän oli tehoilla 22+31=53 joukkueen toiseksi paras pistemies John Hughesin jälkeen ja Tomi Mustosen kanssa toiseksi paras maalintekijä. Heinäkuussa 2011 Šachl teki vuoden mittaisen jatkosopimuksen Olimpijan kanssa. Seuraavaksi kaudeksi hän siirtyi italialaiseen SG Pontebban joukkueeseen Serie A:han.


title: Petr Šachl

text: Uransa kaksi viimeistä kautta Šachl pelasi kotimaansa alemmilla sarjatasoilla. 2013–2014 toisella sarjatasolla HC České Budějovicessä ja 2014–2015 neljännellä sarjatasolla HC Slavoj Žirovnicessa.


title: Petr Šachl

text: Šachl on edustanut Tšekkiä Euro Hockey Tour -tasolla yhteensä kuuden ottelun verran.


title: Claude Giroux

text: Claude Giroux (s. 12. tammikuuta 1988 Hearst, Ontario, Kanada) on kanadalainen jääkiekkoilija, joka toimii NHL-joukkue Philadelphia Flyersin kapteenina. Häntä pidetään yhtenä maailman parhaimmista keskushyökkääjistä ja Flyersin keulakuvana. Giroux on pelipaikaltaan keskushyökkääjä, mutta pelasi vuosina 2008–2011 enimmäkseen laitahyökkääjänä, joukkueen runsaan keskushyökkääjä-tilanteen takia. Hän laukoo oikealta. Pienikokoisen ja monipuolisen hyökkääjän vahvuudet ovat peliälyssä, mailankäsittelyssä ja pelinteossa. Hänen vahvuuksiinsa kuuluvat myös ylivoimapeli ja laukaus. Heikkoudet ovat pienen koon vuoksi kulmatilanteissa.


title: Claude Giroux

text:
Giroux aloitti jääkiekon kotikaupungissaan Hearstissa ja pelasi Bantam A:ta Hearst Lumber Kingsissä (NOHA) kaudella 2001–2002. Perhe muutti Orleansiin kesällä 2002. Siellä hän pelasi Major Bantam AA:ta ja Minor Midget AA:ta Cumberland Baronsissa ja oli joukkueen paras pistemies kausina 2002–2003 ja 2003–2004. Hän oli varauskelpoinen OHL:ään vuonna 2004, mutta jäi ilman varausta. Kaudella 2004–2005 Giroux pelasi Cumberland Gradsissa. Vaikka häneltä jäi väliin suurin osa kaudesta mononukleoosin takia, 48 ottelussa syntyi 40 pistettä. Giroux nimettiin CJHL:n vuoden tulokkaaksi. Tästä huolimatta häntä ei vieläkään varattu OHL:ään.
Vapaana agenttina Giroux kutsuttiin QMJHL:n Gatineau Olympiquesin harjoitusleirille try-outille, ja sai pian sopimuksen. Tulokaskaudellaan Olympiquesissa Giroux oli joukkueen paras pistemies tehden 69 pelissä tehot 39+64=103 ja valittiin QMJHL:n vuoden tulokkaaksi. Philadelphia Flyers varasi hänet ensimmäisellä kierroksella 22. pelaajana vuoden .


title: Claude Giroux

text: Kaudella 2006–2007 Olympiquesin varakapteenina toiminut Giroux voitti jälleen joukkueen pistepörssin tehoilla 48+64=112. Hän pelasi loppukaudella myös viisi ottelua Flyersin farmijoukkue Philadelphia Phantomsissa AHL:ssä. Heinäkuussa 2007 Giroux teki Flyersin kanssa kolmivuotisen tulokassopimuksen.


title: Claude Giroux

text: Giroux aloitti kauden 2007–2008 Olympiquesissa. Hän pelasi kaudella kaksi NHL-ottelua Philadelphia Flyersissa, jonka jälkeen hänet lähetettiin takaisin Olympiquesiin. Giroux debytoi NHL:ssä 19. helmikuuta 2008 Ottawa Senatorsia vastaan ja oli joukkueen ensimmäinen laukoja voittomaalikilpailussa. Olympiquesissa Giroux oli runkosarjassa kolmatta kertaa peräkkäin joukkueen paras pistemies, tällä kertaa tehoilla 38+68=106. Hän sijoittui koko QMJHL:n pistepörssissä toiseksi Mathieu Perreaultin jälkeen. Pudotuspeleissä Giroux johdatti joukkueen mestaruuteen tehden 19 pudotuspeliottelussa mielettömät tehot 17+34=51, tehden uuden seuraennätyksen. Hänet palkittiin pudotuspelien arvokkaimpana pelaajana Guy Lafleur Trophylla. Lisäksi Giroux valittiin sarjan ensimmäiseen tähdistökentälliseen.


title: Claude Giroux

text: Harjoitusleirin päätteeksi Flyers lähetti Girouxin kauden 2008–2009 alussa AHL:ään Philadelphia Phantomsiin. Hän sopeutui ammattilaistasolle hyvin, ja joulukuussa 2008 hänet valittiin kuukauden tulokkaaksi. Giroux kutsuttiin NHL:ään joulutauon jälkeen ja pelasi siellä loppukauden. 31. joulukuuta hän teki ensimmäisen pisteensä NHL:ssä syöttämällä Jeff Carterin osuman Vancouver Canucksia vastaan. Giroux teki avausmaalinsa 27. tammikuuta 2009 Florida Panthersin Tomáš Vokounin taakse. Giroux teki debyyttikaudellaan NHL:ssä runkosarjassa 42 ottelussa tehot 9+18=27 ja kuudessa pudotuspeliottelussa tehot 2+3=5.


title: Claude Giroux

text: Flyers oli sekavassa tilanteessa valtaosan kaudesta 2009–2010. Giroux oli suurimman osan kaudesta toisen lupaavan pelaajan James van Riemsdykin keskushyökkääjä. Joukkue nousi vaikeuksista huolimatta viimeisen ottelun voiton turvin pudotuspeleihin, kun se voitti voittomaalikilpailussa New York Rangersin Girouxin tehdessä voittomaalin. Giroux teki pudotuspelien avauskierroksella paljon pisteitä New Jersey Devilsiä vastaan, jonka Flyers pudotti otteluvoitoin 4–1. Seuraavalla kierroksella Flyers teki historiaa nousemalla sarjassa 3–0-tappioasemasta jatkoon seitsemässä pelissä edeten idän konferenssifinaaleihin Montreal Canadiensia vastaan. Flyers eteni otteluparista jatkoon otteluvoitoin 4–1 ja kohtasi Stanley Cup -finaaleissa Chicago Blackhawksin. Giroux teki finaalien kolmannessa pelissä 4–3-voittomaalin jatkoajalla. Flyers hävisi finaalit 4–2, kun Chicago voitti kuudennen pelin jatkoajalla. Giroux teki pudotuspeleissä 23 ottelussa tehot 10+11=21 ja nousi NHL:n tietoisuuteen.


title: Claude Giroux

text: Kuukausi kauden 2010–2011 alusta Giroux teki Flyersin kanssa kolmivuotisen sopimuksen, joka takasi hänelle 3,75 miljoonan dollarin kausitulot. Tammikuussa 2011 Giroux valittiin NHL:n tähdistöotteluun. Hän teki lopullisen läpimurron tehden 82 ottelussa tehot 25+51=76 ja pudotuspeleissä 11 ottelussa tehot 1+11=12. Hän oli sekä runkosarjan, että pudotuspelien paras pistemies Flyersin pudotessa toisella kierroksella Boston Bruinsille.


title: Claude Giroux

text: Flyersin kaupattua Jeff Carterin ja Mike Richardsin kesällä 2011, Girouxille asetettiin rooli joukkueen ykköskeskushyökkääjänä kaudelle 2011–2012. Richardsin ja Carterin lähdön jälkeen Giroux'sta tuli toiseksi pisimpään Flyersissä pysynyt pelaaja ja hänestä tehtiin joukkueen varakapteeni. Giroux'n ketju sai kyseisellä kaudella lempinimen G-line, jossa pelasivat Giroux'n lisäksi Jaromír Jágr ja Scott Hartnell. Giroux johti NHL:n pistepörssiä suurimman osan kaudesta, ja häntä pidettiin tähdistöottelun aikaan ykkösvaihtoehtona voittamaan NHL:n runkosarjan arvokkaimmalle pelaajalle annettavan Hart Memorial Trophyn. Hän jäi runkosarjan päätteeksi kuitenkin 16 pistettä Hart Trophyn voittaneen Jevgeni Malkinin taakse. 13. huhtikuuta 2012 Giroux teki ensimmäisen kypärätemppunsa pudotuspelien ensimmäisen kierroksen toisessa ottelussa Pittsburgh Penguinsia vastaan. Hän teki samassa ottelussa kuusi tehopistettä ja teki Flyersin seurannätyksen eniten Stanley Cupin pudotuspeliottelussa pisteitä tehneenä pelaajana. Flyersin pudotettua Penguinsin sai se vastaansa itäisen konferenssin välierässä New Jersey Devilsin. Sarjan neljännessä ottelussa Giroux taklasi Dainius Zubrusia päähän ja sai yhden pelin pelikiellon. Flyers putosi viidennessä pelissä, Giroux'n ollessa joukkueen tehokkain pelaaja runkosarjassa (78 ottelussa tehot 28+65=93) ja pudotuspeleissä (10 ottelussa tehot 8+9=17). Giroux johti pudotuspelien pistepörssiä vielä kaksi viikkoa Flyersin putoamisen jälkeen. Kauden jälkeen Giroux'n molemmat ranteet operoitiin; oikea murtuneen ruston takia ja vasen poistamaan murtuneet luut. Hän myöhemmin väitti Sidney Crosbyn huitoneen mailallaan ranteitaan aloituksissa useasti ensimmäisen kierroksen sarjassa Penguinsia vastaan. Kesäkuussa 2012 Giroux valittiin NHL:n palkintogaalassa Las Vegasissa "NHL"-pelisarjan uusimman version "NHL 13" -pelin kanteen. Hänestä tuli ensimmäinen Flyers-pelaaja sitten Eric Lindrosin, joka on päässyt pelin kanteen.


title: Claude Giroux

text: NHL:n työsulun 2012–2013 ajaksi Giroux ja joukkuetoveri Daniel Brière pelasivat Saksan DEL-liigassa Eisbären Berlinissä. Yhdeksännessä pelissään hän sai vamman kaulaan ja olkapäähän, jota pelättiin aluksi aivotärähdykseksi. Giroux palasi Pohjois-Amerikkaan ja ei pelannut enää työsulun aikana. Työsulun loputtua Giroux'sta nimettiin Flyersin historian 19. kapteeni 15. tammikuuta 2013 korvaamaan pitkäaikaisesti loukkaantunut Chris Pronger.


title: Claude Giroux

text: Tynkäkausi 2012–2013 lähti Giroux'lta vaatimattomasti käyntiin, kun hän teki 13 ensimmäisessä ottelussa vain seitsemän pistettä. Giroux'n kausi kääntyi päälaelleen kun myös alisuorittanut Jakub Voráček siirrettiin hänen ketjuunsa. 12. helmikuusta runkosarjan loppuun Giroux oli sarjan neljänneksi tehokkain pelaaja. Hän teki 48 ottelussa tehot 13+35=48, mutta ei auttanut Flyersia pudotuspeleihin, joista se jäi ensimmäisen kerran pois sitten kauden 2006–2007.


title: Claude Giroux

text: Heinäkuussa 2013 Giroux teki Flyersin kanssa kahdeksanvuotisen ja 66,2 miljoonan dollarin jatkosopimuksen.


title: Claude Giroux

text: Flyersin ja Giroux'n kausi 2013–2014 lähti huonosti käyntiin, kun Flyers voitti kahdeksasta pelistä vain yhden ja Giroux sai ensimmäisissä 15 pelissään seitsemän syöttöpistettä. Myöhemmin Giroux ja Flyers paransivat otteitaan. Giroux'n kausi lähti kunnolla nousuun sen jälkeen, kun hänet jätettiin yhtenä kovimmista nimistä ulos Kanadan maajoukkueesta Sotsin olympialaisissa 2014. Runkosarjan päättyessä Giroux oli tehoilla 28+58=86 NHL:n pistepörssin kolmas Sidney Crosbyn ja Ryan Getzlafin jälkeen. Flyers pääsi vuoden tauon jälkeen takaisin pudotuspeleihin, mutta tippui ensimmäisellä kierroksella New York Rangersille. Giroux oli ehdolla toisen kerran urallaan Hart Trophyyn ja myös Ted Lindsay Awardiin, jotka molemmat hävisi Crosbylle.


title: Claude Giroux

text: Giroux pelasi MM-kilpailuissa vuosina 2013, 2015 ja 2017 Giroux valittiin Kanadan kolmen parhaan pelaajan joukkoon maan voittaessa kultaa 2015.


title: Claude Giroux

text: Giroux pelasi alle 20-vuotiaiden MM-kilpailuissa vuonna 2008 voittaen kultaa. Hän oli tehoilla 2+4=6 Kanadan toiseksi paras pistemies kahden muun pelaajan kanssa.


title: Tinie Tempah

text: Patrick Chukwuemeka Okogwu (s. 7. marraskuuta 1988 Lontoo), tunnetaan paremmin taiteilijanimellään Tinie Tempah, on englantilainen rap-artisti. Hänen debyyttialbuminsa "Disc-Overy" julkaistiin i. lokakuuta 2010. Sen hiteiksi muodostuivat singlet "Pass Out" ja "Written In The Stars". Tinie Tempah vieraili myös ruotsalaisen houseyhtyeen Swedish House Mafian "Miami 2 Ibiza" -kappaleella, josta tuli suuri hitti.


title: Tinie Tempah

text: Tinie Tempahin debyyttialbumi "Disco-Overy" julkaistiin 1. lokakuuta 2010. Se nousi Britannian UK Albums Chart -listan ykköspaikalle myyden 85 000 kappaletta ensimmäisellä viikolla julkaisustaan. Irlannin Irish Albums Chart -listalla sijoitus oli toinen ja Yhdysvaltain Billboard 200 -listalla 27. sija. Albumi on myynyt Britanniassa myös tuplaplatinaa. Albumin ensimmäinen single "Pass Out" julkaistiin helmikuussa 2010. Se nousi Britannian UK Singles -listan ensimmäiselle sijalle.


title: Epic (R. Kellyn albumi)

text: Epic on R&B-laulaja R. Kellyn 13. syyskuuta 2010 julkaistu kokoelma-albumi. Albumi sisältää mm. R. Kellyn suurimmat hitit "The World's Greatest", "If I Could Turn Back the Hands of Time", "I'm Your Angel" ja "I Believe I Can Fly".


title: Norberto Téllez

text: Norberto Téllez Santana (s. 22. tammikuuta 1972 Rodas) on kuubalainen entinen yleisurheilija ja olympiamitalisti, joka kilpaili pika- ja keskimatkojen juoksussa. Hän oli mukana maansa hopeaa voittaneessa 4 × 400 metrin viestijoukkueessa Barcelonan olympialaisissa 1992. Téllez voitti hopeaa myös 800 metriltä vuoden 1997 MM-kisoissa. Hän sijoittui 800 metrillä neljänneksi Atlantan olympialaisissa 1996 ja Sevillan MM-kisoissa 1999.


title: Norberto Téllez

text: Téllez voitti yhteensä kymmenen maansa mestaruutta vuosina 1994–2001. Mestaruuksista kuusi tuli 400 metriltä ja neljä 800 metriltä. Hän pitää hallussaan 800 metrin juoksun Kuuban-ennätystä ajallaan 1.42,85.


title: Norberto Téllez

text: "Lähde: IAAF"


title: Taifuuni Megi

text: Taifuuni Megi oli trooppinen hirmumyrsky, joka riehui Tyynellämerellä lokakuussa 2010. Se voimistui Saffirin-Simpsonin hurrikaaniasteikolla voimakkaimpaan eli 5. luokkaan.


title: Taifuuni Megi

text: Megi iski Pohjois-Filippiineille aamulla 18. lokakuuta ja aiheutti rankkasateita, tulvia ja hirmumyrskyn voimalla puhaltaneita tuulia. Myrskyvuoksi nosti 14-metrisiä aaltoja. Yksin Filippiineillä ainakin 11 ihmistä kuoli ja 200 000 jäi kodittomiksi. Myrsky suuntasi ensin kohti Vietnamia, missä siihen liittyvät sateet ja tulvat surmasivat ihmisiä. Vietnamin jälkeen se kaartoi pohjoiseen kohti Kiinaa. Lähestyessään Kiinaa Megi heikkeni jo 1. luokan hirmumyrskyksi. Taiwanilla satoi 114 cm vettä, mikä aiheutti maanvyöryjä. Megi iski Kiinaan Fujianin provinssissa 23. lokakuuta. Maihin tultuaan Megi heikkeni pian trooppiseksi matalapaineeksi, mutta siitä ehti sataa 33 cm vettä, se kaatoi puita, tuhosi tuhansia kalastajaveneitä ja hukutti viljelysmaita. Sen tieltä evakuoitiin yli 300 000 ihmistä.


title: Brian London

text: Brian London (s. 19. kesäkuuta 1934) on uransa lopettanut englantilainen raskaansarjan nyrkkeilijä. Hän oli Britannian- ja Kansainyhteisön-mestari vuosina 1958–1960. Hän otteli kahdesti maailmanmestarin tittelistä: vuonna 1959 Floyd Pattersonia ja vuonna 1966 Muhammad Alia vastaan.


title: Kaunissaari (Eurajoki)

text: Kaunissaari on Eurajoen edustalla Eurajoensalmessa lähellä Eurajoen suuta sijaitseva 33 hehtaarin laajuinen saari. Saarella on toiminut vuosina 1874−1923 A. Ahlström Osakeyhtiön omistama höyrysaha. Nykyään Kaunissaari on retkeilijöille tarkoitettu historia- ja luontokohde.


title: Optinen aktiivisuus

text: Optinen aktiivisuus on eräiden aineiden ominaisuus, joka saa aikaan, että niiden läpi kulkevan polarisoituneen valon värähtelytaso kiertyy joko oikealle tai vasemmalle. Optisesti aktiivisia ovat yleensä sellaiset orgaaniset yhdisteet, joiden molekyylit ovat epäsymmetrisiä eli kiraalisia, sekä myös jotkin epäorgaaniset kiteiset aineet, joiden kiteet ovat rakenteeltaan kierteisiä. Valon polarisaatiotason kääntymisen määrä on verrannollinen aineen paksuuteen sekä liuoksissa myös sen väkevyyteen.


title: Optinen aktiivisuus

text: Orgaanisista aineista optisesti aktiivisia ovat esimerkiksi sokeriliuos, maitohappo, viinihappo sekä aminohapot lukuun ottamatta glysiiniä. Tällaisista aineista on olemassa kaksi enantiomeeria, joiden molekyylit ovat toistensa peilikuvia. Enantiomeerit ovat fysikaalisilta ominaisuuksilta muutoin samanlaisia paitsi että ne kiertävät polarisoitunutta valoa vastakkaisiin suuntiin. Sen sijaan biologisilta vaikutuksiltaan ne saattavat olla hyvinkin erilaisia, ja monissa tapauksissa vain toinen niistä esiintyy elollisessa luonnossa. Seos, joka sisältää kumpaakin enantiomeeriä yhtä paljon, ei ole optisesti aktiivinen, ja sellaista sanotaan raseemiseksi seokseksi.


title: Optinen aktiivisuus

text: Kiteisistä epäorgaanisista aineista optisesti aktiivinen on esimerkiksi kvartsi. Samaan tapaan kuin kiraaliset molekyylit, voi myös kvartsikide olla kahdella vastakkaisella tavalla rakenteeltaan kierteinen, minkä vuoksi tällaiset kiteet kiertävät valon värähtelytasoa vastakkaisiin suuntiin.


title: Jarkko Lahdenmäki

text: Jarkko Lahdenmäki (s. 16. huhtikuuta 1991 Kemijärvi) on suomalainen jalkapalloilija, joka edustaa Veikkausliigassa pelaavaa Rovaniemen Palloseuraa. Hän on pelipaikaltaan keskuspuolustaja.


title: Jarkko Lahdenmäki

text: Lahdenmäki on Kemijärven Pallon kasvatti. Hän siirtyi Rovaniemen Palloseuran junioreihin 15-vuotiaana. Lahdenmäki nousi RoPS:n edustusjoukkueeseen kaudeksi 2010 ja muodosti yhdessä Etchu Taben kanssa keskuspuolustuksen, kun aiemmat vuodet toisena topparina pelannut Stephen Kunda nostettiin keskikentälle puolustavaan rooliin. Hän pelasi Ykkösessä 19 ottelua kaudella 2010 ja viimeisteli ensimmäisen maalinsa aikuisten tasolla Tampereen Pallo-Veikkojen verkkoon 13. kesäkuuta. Loppukaudesta Lahdenmäki putosi kuitenkin vaihtopenkille.


title: Mustaselkäsukeltaja-antilooppi

text:
Mustaselkäsukeltaja-antilooppi ("Cephalophus dorsalis") on Afrikassa elävä onttosarvisten heimoon kuuluva sorkkaeläin. Se elää metsissä ja liikkuu öisin.
Nisäkäsnimistötoimikunnan ehdotus lajin uudeksi suomenkieliseksi nimeksi oli "mustaselkäpuikkija".


title: Mustaselkäsukeltaja-antilooppi

text: Mustaselkäsukeltaja-antiloopin ruumiin pituus on 70–100 senttiä, säkäkorkeus 40–55 senttiä ja hännän pituus on 8–15 senttiä. Paino on 15–24 kiloa. Laji on melko raskasrakenteinen. Karkeakarvaisen turkin pääväri on yleensä punaruskea tai kellertävänruskea. Jalkojen alaosat ovat mustat tai tummanruskeat. Selkää pitkin kulkee myös päästä häntään ulottuva lajille ominainen musta juova. Juova on keskimäärin 5–7 senttiä leveä, ja se paksunee takaruumiin kohdalla. Myös vatsan keskellä voi olla tumma juova. Häntä on päältä musta, mutta tuuhea alapuoli on valkoinen. Poikaset ovat syntyessään suklaanruskeita. Ne saavat selkäjuovan vasta neljän kuukauden ikäisinä. Aikuisen värityksen ne saavat noin vuoden vanhoina. Mustaselkäsukeltaja-antiloopilla on suippeneva pää ja voimakkaat poskilihakset. Silmien alla on suuret naamarauhaset. Mustaselkäsukeltaja-antiloopin pää on leveämpi ja litteämpi kuin muilla sukeltaja-antiloopeilla. Sen kuono on myös lyhyt, ja silmät ovat suhteellisen korkealla, mikä on seurausta lajin suurista poskilihaksista, jotka mahdollistavat tehokkaan pureskelun. Molemmilla sukupuolilla 5,5–10,5 senttiä pitkät, sileät, lähes suorat ja kiilanmuotoiset sarvet. Ne ovat verraten pitkät muiden sukeltaja-antilooppilajien sarviin verrattuna.


title: Mustaselkäsukeltaja-antilooppi

text: Mustaselkä-sukeltaja-antilooppia tavataan Keski- ja Länsi-Afrikassa. Se levinneisyysalue ulottuu Guinea-Bissausta Ruwenzorivuorille, Ison hautavajoaman länsihaaraan ja Tanganjikajärvelle. Etelässä sen levinneisyys ulottuu Angolan koillisosiin saakka. Laji on ilmeisesti hävinnyt Ugandasta. Kannan kooksi arvioitiin vuonna 1999 olevan 725 000 yksilöä. Mustaselkäsukeltaja-antilooppien määrä on laskussa elinympäristöjen vähenemisen ja liiallisen metsästyksen vuoksi, ja se on määritelty silmälläpidettäväksi lajiksi. Sitä tavataan useilla suojelualueilla. Kannan tiheys on melko alhainen. 12–20 hehtaarin laajuista metsää asuttaa keskimäärin 2–3 mustaselkäsukeltaja-antilooppia.


title: Mustaselkäsukeltaja-antilooppi

text: Lajin pääasiallista elinympäristöä ovat alavien maiden sademetsät, erityisesti koskemattomat metsäalueet. Metsien lisäksi lajia tavataan myös maatalousalueiden pensaikoissa ja vanhentuneissa uudismetsissä sekä alueilla, joilla metsä ja savanni vuorottelevat.


title: Mustaselkäsukeltaja-antilooppi

text: Mustaselkäsukeltaja-antilooppi elää yksin tai pareittain. Se liikkuu vain yöllä ja kulkee enimmäkseen vakituisesti käyttämiään polkuja pitkin. Polut kulkevat usein niin tiheän kasvillisuuden läpi, että ne näyttävät enemmän tunneleilta kuin poluilta. Päivällä mustaselkäsukeltaja-antilooppi lepää yleensä ontossa puussa, kaatuneen puunrungon alla tai tiheän kasvillisuuden seassa.


title: Mustaselkäsukeltaja-antilooppi

text: Tärkeimmät lajia saalistavat pedot ihmisen lisäksi ovat leopardi, pienet kissaeläimet, sivettieläimet, kotkat, suuret pöllöt, pytonit, krokotiilit ja varaanit.


title: Mustaselkäsukeltaja-antilooppi

text:
Vaikka mustaselkäsukeltaja-antilooppi on pääosin kasvinsyöjä, sen tiedetään tappavan ja syövän myös pikkueläimiä, etenkin pikkulintuja.
Ravinto koostuu suurimmaksi osaksi hedelmistä, kuten villeistä mangoista ja leipäpuun hedelmistä. Se syö myös lehtiä, versoja, silmuja, ruohoja, munia ja satunnaisesti raatoja.


title: Mustaselkäsukeltaja-antilooppi

text: Mustaselkäsukeltaja-antiloopin kantoajan arvellaan kestävän noin 8,5–9 kuukautta. Naaras synnyttää yhden, harvoin kaksi vasaa. Vasa pysyttelee ensimmäiset elinviikkonsa kasvillisuuden kätköissä ja viettää emonsa kanssa hyvin vähän aikaa. Emo imettää sitä viiden kuukauden ajan. Mustaselkäsukeltaja-antilooppinaaraasta tulee sukukypsä 9–12 kuukauden ja uroksesta 12–18 kuukauden ikäisenä. Elinikä voi olla jopa 10–12 vuotta.


title: Kylmäpihlaja

text:
Kylmäpihlaja on Selkämerellä sijaitseva saari, 9 kilometriä Rauman satamasta länteen. Se on pinta-alaltaan noin 9 hehtaaria. Saari on uloin Rauman saariston suurista saarista, ja siitä alkaa avomeri. Saarella sijaitsee Kylmäpihlajan majakka. Majakka on rakennettu 1953.
Vaikka saari on karu olemukseltaan, on siellä kuitenkin paljon elämää. Saarella on paljon lintuja, etenkin pesimäaikaan. Kylmäpihlajalla on havaittu yli 170 lintulajia. Myös tyrni menestyy saarella.


title: Randy Brecker

text: Randal "Randy" Brecker (s. 27. marraskuuta 1945, Cheltenham, Pennsylvania) on yhdysvaltalainen trumpetin ja flyygelitorven soittaja, joka hallitsee useita musiikkityylejä. Hän on soittanut ja levyttänyt muun muassa Stanley Turrentinen, Billy Cobhamin, Bruce Springsteenin, Lou Reedin, Sandip Burmanin, Charles Mingusin, Blood, Sweat & Tearsin, Horace Silverin, Frank Zappan, Parliament-Funkadelicin, Chris Parkerin, Jaco Pastoriuksen, Dire Straitsin, Todd Rundgrenin, Blue Öyster Cultin, Spyro Gyran ja monien muiden kanssa.


title: Cadú

text: Ricardo Manuel Ferreira Sousa eli Cadú (s. 21. joulukuuta 1981 Paços de Ferreira, Portugali) on portugalilainen jalkapalloilija. Hän edustaa tällä hetkellä romanialaista CFR Clujia ja on pelipaikaltaan keskuspuolustaja.


title: Cadú

text: Cadú aloitti ammattilaisuransa Gondomarista, joka pelasi Portugalin kolmanneksi korkeimmalla sarjatasolla. Hänen hyvät esityksensä joukkueessa toivat kesällä 2002 siirron maan pääsarjassa pelanneeseen Paços Ferreiraan. Hän pelasi toisella kaudellaan 2003–2004 joukkueessa 28 ottelua, joista 27 hän aloitti avauskokoonpanossa. Paços Ferreira ei onnistunut säilyttämään sarjapaikkaansa kauden päätteeksi, jäätyään sarjataulukossa sijalle 17.


title: Cadú

text: Kaudeksi 2004–2005 Cadú siirtyi Boavistaan, jossa hän kuului alusta alkaen joukkueen avauskokoonpanoon. Kahden kauden jälkeen kesällä 2006 hän teki sopimuksen CFR Clujin kanssa. Romanialaisseura maksoi hänestä 750 000 euron siirtokorvauksen. Ensimmäisellä kaudellaan hän pelasi 25 ottelua ja teki niissä yhden maalin, kun joukkue sijoittui sarjassa lopulta kolmanneksi.


title: Cadú

text: Seuraavina kausina Cadú nousi joukkueen kapteeniksi, ja johti seuran kolmeen perättäiseen Romanian cupin voittoon (2007–2010). Kauden 2009–2010 joukkue voitti toisen pääsarjamestaruutensa kolmen vuoden sisällä.


title: Kuriilien kiista

text: Kuriilien kiista on Japanin ja Venäjän (ja sen edeltäjän Neuvostoliiton) välinen aluekiista, erimielisyys Kuriilien saariryhmän eteläisimpien saarien hallinnasta. Kuriilien tuliperäinen saariketju sijaitsee Tyynessämeressä Japanin pohjoisen Hokkaidon saaren ja Venäjän Kamtšatkan niemimaan välissä. Kiista koskee 56 saarta käsittävän saariston eteläosaa, joka ennen toista maailmansotaa kuului Japanille, ja jonka Neuvostoliitto valloitti sodan loppuvaiheessa. Liittoutuneiden ja Japanin välisessä San Franciscon rauhansopimuksessa Japani luopui vaatimuksestaan saariin, mutta Neuvostoliiton oikeuksia niihin ei toisaalta mainittu. Neuvostoliitto ja sen seuraajana Venäjä on katsonut saarten kuuluvan itselleen, ja ne ovat pysyneet Venäjän hallinnassa osana sen Sahalinin aluetta. Japani on kiistänyt saarten kuuluvan Venäjälle, ja katsonut niiden kuuluvan sen Pohjoiseen territorioon. Valtiot eivät tämän vuoksi ole allekirjoittaneet rauhansopimusta maailmansodan jälkeen.


title: Kuriilien kiista

text: Kiistellyt saaret ovat Iturup (Etorofu) ja Kunašir varsinaisesta pääsaariketjusta sekä sen eteläpuolella sijaitsevat Shikotan ja Habomain saariryhmä.


title: Kuriilien kiista

text: Venäläisistä ensimmäisiä mainintoja Kuriileista on Vladimir Atlasovilla, joka matkusti Kuriileille vuonna 1697. 1700- ja 1800-luvuilla aluetta tutkivat muiden muassa Danila Antsiferova, I. Kozyrevski, Ivan Jevreinov, Feodor Lužin, Martin Španberg, Ivan Krusenstern ja Vasili Golovnin.


title: Kuriilien kiista

text: Venäjän keisari Aleksanteri I totesi ukaasissaan vuonna 1821, että Venäjälle kuuluvat Kuriilien saarista kaikki Sahalinin saaren eteläkärjestä Urupin eteläkärjestä pohjoiseen sijaitsevat saaret. Vuonna 1822 Venäjä lähetti lippulaiva Apollonista johdetun laivasto-osaston toimeenpanemaan ukaasia Tyynelle valtamerelle. Tämän on myös katsottu olleen Venäjän Tyynenmeren laivaston historiallinen alku.


title: Kuriilien kiista

text: Syy Venäjän julistukseen ja laivaston lähettämiseen oli se, että britit ja yhdysvaltalaiset alkoivat kalastaa valaita Ohotanmerellä. Venäjä odotti, että sitä seuraisi myös muita kaupallisia toimenpiteitä.


title: Kuriilien kiista

text: Vuonna 1853 venäläinen amiraali Jefimi Putjatin aloitti vuonna 1855 päättyneen kolmen retken sarjan Japaniin tavoitteenaan avata diplomaattiset ja kaupalliset suhteet Japaniin sekä ratkaista Sahalinia ja Kuriilien saaria koskevat raja-aluekysymykset Japanin kanssa.


title: Kuriilien kiista

text: Vuonna 1854 Putjatin teki toisen retkensä Nagasakiin 1. tammikuuta ja 5. helmikuuta välisenä aikana. 28. maaliskuuta 1854 puhkesi Krimin sota, joka Suomen suuriruhtinaskunnassa tunnettiin nimellä "Itämainen sota" tai "Oolannin sota"). Siinä Ranska ja Turkki (Ottomaanien valtakunta) sotivat Britannian tukemina Venäjää vastaan. Brittiläis-ranskalainen laivasto-osasto purjehti Ohotanmerelle ja Japaniin etsimään Venäjän sota- ja kauppalaivastoa. Länsivaltojen aktiivisuus pakotti Putjatinin ottamaan huomioon niiden vaikutuksen Shimodan neuvotteluissa Japanin kanssa.


title: Kuriilien kiista

text: Itä-Siperian kuvernööri, kreivi Nikolai Muravjev lähetti venäläiset joukot Amurille. Niitä seurasi myös venäläisiä uudisasukkaita. Muravjev otti Venäjän haltuun myös Sahalinin saaren. Lokakuussa 1854 Putjatin palasi jatkamaan Shimodan neuvotteluja Japanin kanssa.


title: Kuriilien kiista

text: 7. helmikuuta 1855 Venäjä solmi Shimodan sopimuksen Japanin kanssa. Venäjän ja Japanin välinen raja määriteltiin kulkevaksi Iturupin ja Uturun välillä. Sahalinin saari määrättiin Japanin ja Venäjän yhteiseen, myöhemmin tarkennettavaan hallintaan.


title: Kuriilien kiista

text: Vuonna 1862 Japani pyrki diplomaattiseen painostukseen aluekysymyksen ratkaisemiseksi. Vuonna 1866 Venäjä tarjosi Urupia ja kolmea muuta saarta saadakseen Sahalinin kokonaan itselleen. Vuonna 1867 Japani vetosi toisen kerran Venäjään. Vuosina 1869 – 1870 Japani toivoi Venäjän suostuvan Yhdysvaltain välitykseen. Näin ei kuitenkaan tapahtunut. Vuonna 1871 Japani liitti etelässä itseensä Rjukujun saariston.


title: Kuriilien kiista

text: Vuonna 1873 Hokkaidon aluehallinto vastusti venäläisten kalastusta ja havaintoasemien pystyttämistä Iturupille. Japani valtuutti laivastonsa tykkiveneet partioimaan Kuriilien läheisyydessä. Japanin ulkoministeriö julisti aluevesirajat laajennetuiksi 12 kilometriin saarten rannoista.


title: Kuriilien kiista

text: Vuonna 1874 Japani hyökkäsi Formosaan (Taiwaniin). Vuonna 1875 se liitti itseensä Ogasawaran saaret.


title: Kuriilien kiista

text: Vuonna 1875 Japani ja Venäjä sopivat amiraali Enomoto Bujon ja ruhtinas Aleksandr Goršakovin 7. toukokuuta 1875 allekirjoittamalla Pietarin sopimuksella, että Venäjä saa koko Sahalinin saaren itselleen ja Japani puolestaan koko Kuriilien saariketjun sekä kaupallisia etuoikeuksia Ohotanmereen.


title: Kuriilien kiista

text: Sahalinia japanilaisille kuuluvana pitävien japanilaisten mielestä Pietarin sopimuksella Japani vaihtoi japanilaisen Sahalinin japanilaisiin Kuriilien saariin.


title: Kuriilien kiista

text: Hallinnollisesti Japanissa Kuriilien saaret kuuluivat elimellisesti Japanin emämaahan. Niitä ei hallittu siirtomaana, vaan ne kuuluivat suoraan Japanin suuren pohjoissaaren Hokkaidon alueeseen.


title: Kuriilien kiista

text: Saarten alkuperäisasukkaat, ainut olivat tätä ennen asuneet vuosisadan venäläisen kulttuurin ja hallinnon piirissä sekä omaksuneet ortodoksisen uskon. Heitä oli ollut noin 20 000; sittemmin he olivat Japaniin siirtyneinä japanilaistuneet.


title: Kuriilien kiista

text: Kuriilien saarten kysymys liittyi läheisesti Venäjän ja Japanin kilpailuun Mantšuriassa ja myös Yhdysvaltain lisääntyneeseen läsnäoloon alueella – Japani pureutui Kiinaan ja Yhdysvallat oli ostanut Alaskan Venäjältä vuonna 1867 . Kiinassa 1800-luvun lopulla olivat aktiivisesti läsnä ekstraterritoriaalisine toimilupa-alueineen Britannia, Japani, Ranska, Saksa, Venäjä ja Yhdysvallat.


title: Kuriilien kiista

text: Shumshun uudisasukas Gunji päätti liittyä Venäjän-Japanin sotaan 6. kesäkuuta 1904. Troolareilla matkustaneet 100 japanilaista perustivat tukikohdan Ožonojeen sotilashallinnon alaisuuteen. Venäläinen jalkaväkiosasto siirtyi Petropavlovskista Ožonojeen ja internoi uudisasukkaat sodan loppuun saakka.


title: Kuriilien kiista

text: Japani sai haltuunsa Sahalinin saaren eteläosan vuonna 1905 Venäjän-Japanin sodan päättäneellä Portsmouthin sopimuksella. Gunjin vankeudesta Yhdysvaltoihin neuvottelijoille salakuljetuttama kirje korosti pohjoisten vesien kalastuksellista merkitystä Japanille. Venäjä suostui siihen, että japanilaiset saisivat kalastaa Venäjälle kuuluvan Kamtšatkan niemimaan kummallakin rannikolla.


title: Kuriilien kiista

text: Ensimmäisen maailmansodan aikana Japani liittyi Britannian, Ranskan ja Yhdysvaltain rinnalle Britannian kanssa vuonna 1902 solmimansa sopimuksen mukaisin periaattein. Se sai Kiinasta itselleen Saksan toimilupa-alueet Shandongissa Versailles’n rauhan 156. artiklan perusteella, mikä oli pettymys kiinalaisille ja aiheutti osaltaan kansallismielisen toukokuun neljännen päivän liikkeen synnyn.


title: Kuriilien kiista

text: Myös Kiina oli liittynyt ensimmäisessä maailmansodassa ympärysvaltoihin saadakseen Saksan toimilupa-alueen takaisin suoraan omaan määräysvaltaansa. Näin ensimmäinen maailmansota ei vaikuttanut ympärysvaltojen kanssa liitossa olleiden Venäjän valkoisten sotilashallitusten ja Japanin eikä Japanin ja Neuvosto-Venäjän väliseen tilanteeseen, vaikka Japani osallistui Kaukoidässä ympärysvaltojen interventioon Neuvosto-Venäjää vastaan. Neuvostoliitto kuitenkin ilmoitti vuonna 1925, ettei se tunnustaisi vuonna 1905 solmimansa Portsmouthin sopimuksen sitä kohtaa, minkä mukaan Etelä-Sahalin siirtyisi Japanille.


title: Kuriilien kiista

text: Japanin ja Neuvostoliiton solmiessa Saksan välittämää viisivuotista hyökkäämättömyyssopimustaan 13. huhtikuuta 1941 neuvotteluissa nousi esille kysymys Etelä-Sahalinista, jonka Neuvostoliitto halusi takaisin Portsmouthin sopimusta muuttamalla. Japani puolestaan oli tarjoutunut ostamaan Pohjois-Sahalinin Neuvostoliitolta.


title: Kuriilien kiista

text: Saksan ryhtyessä perääntymään Neuvostoliiton rintamalla Stalin ilmoitti Teheranin konferenssissa vuonna 1943, että Neuvostoliitto voisi liittyä Tyynenmeren sotaan Japania vastaan Saksan antauduttua. Neuvostoliitto puolestaan odotti Britannialta ja Yhdysvalloilta, että länsiliittoutuneet avaisivat myös länsirintaman Saksaa vastaan. Normandian maihinnousun toteuduttua vuoden 1944 lopulla Neuvostoliitto määritteli kantansa Japanin vastaisen sodan suhteen. Neuvostoliiton tulisi saada Japanilta Etelä-Sahalin. Stalin, Churchill ja Roosevelt sopivatkin tästä Jaltan konferenssissa. Britannia, Yhdysvallat ja Neuvostoliitto saavuttivat konferenssissa 11. helmikuuta 1945 yksimielisyyden siitä, että Neuvostoliitto voisi ottaa haltuunsa Kuriilit ja Etelä-Sahalinin, mikäli se yhtyisi Japanin vastaiseen sotaan.


title: Kuriilien kiista

text: Neuvostoliiton ulkoasiainkansankomissaari Vjatšeslav Molotov ilmoitti 13. huhtikuuta 1945 Japanin Moskovan suurlähettiläälle Satolle, ettei Neuvostoliitto jatkaisi puolueettomuussopimusta, joka ehtojensa mukaisesti jatkuisi itsestään, mikäli sitä ei irtisanottaisi vuotta ennen sopimusjakson päättymistä.


title: Kuriilien kiista

text: Toisen maailmansodan lopussa, Saksan antauduttua 8. toukokuuta 1945, myös Neuvostoliitto liittyi sotaan Japania vastaan 9. elokuuta 1945 Japanin kanssa vuosiksi 1941–1946 solmimansa puolueettomuussopimuksen vastaisesti.


title: Kuriilien kiista

text: Neuvostoliiton sodanjulistuksessa 8. elokuuta 1945 todettiin, että Japanin toivomus Neuvostoliitolle toimia välittäjänä Tyynenmeren sodassa oli ilman perustaa, koska Japani kieltäytyi antautumasta ehdoitta Britannian, Kiinan ja Yhdysvaltain 26. heinäkuuta 1945 esittämästä vaatimuksesta huolimatta, ja että sodan lyhentämiseksi sekä uhrien määrän vähentämiseksi Neuvostoliitto liittyisi edellisten esittämään vaatimukseen todeten olevansa sotatilassa Japanin kanssa seuraavasta päivästä 9. elokuuta 1945 alkaen.


title: Kuriilien kiista

text: Japanin antauduttua 14. elokuuta 1945 Neuvostoliitto aloitti Etelä-Sahalinin ja Kuriilien haltuun ottamisen 18. elokuuta 1945 maahyökkäyksellä Sahalinilla ja maihinnousuin Kuriileille. Šumušu demilitarisoitiin 18. elokuuta – 22. elokuuta käytyjen taisteluiden jälkeen japanilaisista 24. elokuuta. Loppuosa Kuriileista luovutettiin taisteluitta: Matsuwa 26. elokuuta, Etorofu 29. elokuuta ja Uruppu 31. elokuuta. 1. syyskuuta – 4. syyskuuta valtausta laajennettiin Kunashiriin ja Shikotaihin. 5. syyskuuta mennessä Neuvostoliitto oli ottanut haltuunsa Kuriilit Japanin pohjoisiksi alueikseen kutsumia osia myöten.


title: Kuriilien kiista

text: Neuvostoliiton korkein neuvosto päätti 2. helmikuuta 1946 Etelä-Sahalinin ja Kuriilien maan, mineraalivarojen, puuvarojen ja vesien kuulumisesta Neuvostoliitolle. Haltuun otetusta alueesta muodostettiin Etelä-Sahalinin piiri, joka liitettiin hallinnollisesti Habarovskin seutuun (krai). 2. tammikuuta 1947 Etelä-Sahalinin piiri liitettiin uudelleen organisoituun Sahalinin piiriin, joka sekin kuului Habarovskin seutuun (krai).


title: Kuriilien kiista

text: Koska Japani ole hyväksynyt Neuvostoliiton aivan toisen maailmansodan lopussa suorittamaa Kuriilien saarten haltuunottoa, se ei ole solminut Neuvostoliiton eikä Venäjän kanssa toisen maailmansodan päättävää rauhansopimusta, missä Kuriilien kysymys olisi lopullisesti määritelty.


title: Kuriilien kiista

text: Liittoutuneiden ja Japanin välisessä San Franciscon rauhansopimuksessa 8. syyskuuta 1951 Japani suostui luopumaan kaikista aluevaatimuksista, jotka koskevat Sahalinin saarta ja Kuriileja sen neljää eteläistä saarta lukuun ottamatta, joita Japani ei pidä varsinaisina Kuriileina.


title: Kuriilien kiista

text: Neuvostoliitto ei kuitenkaan allekirjoittanut San Franciscon sopimusta Japanin kanssa, koska Maon Kiinaa ei otettu osalliseksi neuvotteluihin, ja sopimuksella luovutettiin osa Japanin alueista (muun muassa Okinawan) Yhdysvalloille. Se oli mahdollista siksi, ettei Japani jäänyt 1945 Neuvostoliiton valtapiiriin, vaan Yhdysvallat miehitti sen, ja siksi rauhansopimusta Neuvostoliiton kanssa sen sanelemilla ehdoilla ei tarvinnut hyväksyä.


title: Kuriilien kiista

text: Vuonna 1955 Japani ja Neuvostoliitto aloittivat neuvottelut Lontoossa, joissa Japania edusti Shunichi Matsumoto. Kylmän sodan liennytyksen hengessä Neuvostoliitto suostui luovuttamaan Shikotanin ja Habomain saaret Japanille vastineeksi rauhansopimuksesta. Matsumoto oli vaatinut näitä, koska ennen sotaa ne eivät olleet kuuluneet Kuriileihin vaan Hokkaidōn alueeseen.


title: Kuriilien kiista

text: 27. elokuuta 1955 Matsumoto sai Tokiosta uudet ohjeet, joiden mukaan kahden saaren palautus Japanille ei riittänyt, vaan hän sai tehtäväksi vaatia kaikkia. Syyksi vaatimusten muuttumiseen on väitetty ulkoministeri Mamoru Shigemitsua, joka pyrki sabotoimaan pääministeri Ichiro Hatoyaman pyrkimystä parantaa suhteita Neuvostoliittoon, ja Yhdysvaltain ulkoministeri John Foster Dullesia, joka oli tiukka antikommunisti ja uhkasi ottaa Okinawan pysyvästi Yhdysvalloille, jos Neuvostoliiton kanssa päätäisiin sopimukseen.


title: Kuriilien kiista

text: Vuoden 1956 Neuvostoliiton ja Japanin yhteinen julistus päätti sodan maiden välillä ja ne solmivat diplomaattiset suhteet. Julistukseen jäi muoto, jossa Neuvostoliitto lupasi luovuttaa Shikotanin ja Habomain saaret Japanille vastineeksi rauhansopimuksesta.


title: Kuriilien kiista

text: Diplomaattisuhteiden solmimiseksi rauhansopimuksetta antoivat Neuvostoliitto ja Japani julistuksen, millä ne päättivät sotatilan ja sopivat diplomaattisuhteiden solmimisesta. Habomain ja Shikotan tulee julistuksen mukaan palauttaa Japanin hallintaan rauhansopimuksen solmimisen jälkeen.


title: Kuriilien kiista

text: 19. tammikuuta 1960 Japani solmii Yhdysvaltain kanssa 8. syyskuuta 1951 solmittua sopimusta, minkä solminen oli luonut juridisen perustaa yhdysvaltalaistukikohtien ylläpitämiselle Japanissa. Vastauksena tähän 27. tammikuuta 1960 ilmoittaa Neuvostoliitto, että se ei Habomaita ja Shikotnia luovuttamalla laajenna Japanin pinta-alaa, koska se pitää japanilais-yhdysvaltalaisen sopimuksen jatkamista suunnattuna Korean demokraattista kansantasavaltaa ja Neuvostoliittoa vastaan.


title: Kuriilien kiista

text: 1993 antavat Japani ja Venäjä Tokion julistuksen, minkä mukaan Neuvostoliiton kanssa jo sovittu pätee myös Venäjällä. Venäjä on Neuvostoliiton kansainvälisoikeudellinen seuraajavaltio.


title: Kuriilien kiista

text: 14. marraskuuta 2004 Venäjän ulkoasiainministeri Sergei Lavrov totea ennen presidentti Vladimir Putinin Japanin vierailua, että venäläis-japanilaisten suhteiden perustana on vuoden 1956 julistus. Putin toteaa, että Venäjä on valmis ottamaan itselleen sopimuksen velvoitteet siinä määrin kuin myös kumppanit ovat valmiita toteuttamaan. Japanin pääministeri Koizumin vastauksen mukaan pelkästään Habomain ja Shikotnian palauttaminen Japanille ei riitä, mikäli ei samalla pystytä sopimaan kaikkien saarten omistuksesta, mikä on rauhansopimuksen ehtona.


title: Kuriilien kiista

text: Kuriileista on keskusteltu lukuisia kertoja virkamiestasolla ja joissain ministeritapaamisissakin se on ollut tiedotusvälineissä esillä.


title: Kuriilien kiista

text: Saarilla on kummallekin maalle vertauskuvallinen merkitys. Japanille, erityisesti kansallisesti suuntautuneen viiteen ryhmittymään jakautuneen japanilaisen liberaali-demokraattisen valtapuolueen perinteisemmin suuntautuneille kannattajille, Kuriilit ovat osa Japania. Shimodan ja Pietarin sopimusten jälkeen Japani hallitsi Kurilleja elimellisenä osana emämaahan kuuluvaa suurta pohjoissaarta, Hokkaidoa, ei siirtomaana.


title: Kuriilien kiista

text: Japanin yhdysvaltalaisten toivomuksesta 1950-luvulla kommunismin vastustamiseksi koottu valtapuolue, Liberaali-demokraattinen puolue, on usean ryhmittymän muodostama kokoomus, missä taloudellis-teknisten perusteiden lisäksi on otettava huomioon sen koossa pitämiseksi myös kansallinen perinne.


title: Kuriilien kiista

text: Taloudellisesti saarilla ei ole kummallekaan maalle erityisen suurta merkitystä. Japanin hallinnan uskottaisiin paikallisesti merkitsevän voimakasta aluepoliittista tukea ja taloudellisen aseman parantumista. Toisaalta paikallisia asukkaita arveluttaa liittyminen Japaniin ja japanilaiseen kulttuuriin. Toisaalta Hokkaidon kalastajat arvelevat saavansa kilpailua, mikäli saaret palautettaisiin Japanille. Venäläislaskelman mukaan kuitenkin yhdenkin saaren siirtyminen Japanille kuitenkin parantaisi mahdollisuuksia kalastaa lokakuusta huhtikuulle jäätyvällä Ohotan merellä, minkä arvo voisi olla 2,5 miljardia dollaria vuodessa.


title: Kuriilien kiista

text: Venäjälle kysymys voi muodostaa ennakkotapauksen, mikä voisi johtaa uusiin vaatimuksiin yli 60 Venäjää koskevan sopimuksella sovitun tai avoimen aluekysymyksen uudelleen esille ottamista.


title: Kuriilien kiista

text: Alueen omistusta ovat määrittäneet Venäjä sekä Neuvostoliiton ja Japanin väliset kansainväliset valtiosopimukset. Japani ja Neuvostoliitto eivät voineet allekirjoittaa toisen maailmansodan jälkeen rauhansopimusta siksi, että Japani pitää Kuriileja itselleen kuuluvana, mihin Neuvostoliitto tai sen kansainvälisoikeudellinen seuraajavaltio Venäjä eivät ole suostuneet. Venäjä pitää myös Euroopan unionia ulkopuolisena sen ja Japanin välisessä aluekysymyksessä. Japanin hallituksessa on oma ministerinsä Venäjän hallussaan pitämien pohjoisten alueiden ja Yhdysvaltain tukikohtanaan pitämän Okinawan kysymyksiä varten. Vuodesta 2004 näistä vastaava ministeri on ollut Juriko Koike.


title: Kuriilien kiista

text: Japani haluaa Kuriileista, "Pohjoisesta alueestaan" Etoforun ja Kunashirin sekä Kuriileihin kuulumattomaksi katsomansa Habomain ja Shikotan.


title: Kuriilien kiista

text: Japanilainen kalastusalus Kisshinmaru 31 kohtasi Kuriileihin kuuluvan Kagara-saaren lähistöllä venäläisen rannikkovartioaluksen 16. elokuuta 2006 noin kello neljä aamulla. Venäjän mukaan kalastusalus ei pysähtynyt kehotuksesta ja varoituslaukauksesta huolimatta. Venäläisten ampuessa yksi neljästä kalastajasta, 35-vuotias Mitsuhiro Morita, kuoli, ja kalastusalus otettiin kiinni jäljellä olevine miehistön jäsenineen. Sahalinin yleisen syyttäjän mukaan kalastajia kohtaa syyte rajaloukkauksesta ja luvattomasta kalastuksesta. Edellisen kerran japanilainen kalastaja kuoli lokakuussa 1956 samalla tavoin.


title: Kuolemanpelko (elokuva)

text: Kuolemanpelko on vuonna 1960 julkaistu japanilainen rikosdraamaelokuva, jonka ohjasi Yasuzo Masumura. Yakuza-aiheisen elokuvan pääosassa on seppukun eli rituaalisen itsemurhan myöhemmin tehnyt kirjailija Yukio Mishima. Muita näyttelijöitä elokuvassa ovat muun muassa Jun Negami, Yoshie Mizutani ja Ayako Wakao.


title: Palau kesäolympialaisissa 2008

text: Palau osallistui vuoden 2008 kesäolympialaisiin, jotka järjestettiin Pekingissä, Kiinassa. Palaun olympiajoukkueen johtajana toimi Palaun Olympiakomitean puheenjohtaja Frank Kyota, ja joukkueeseen kuului yhteensä viisi urheilijaa, kolme virkailijaa sekä neljä valmentajaa. Joukkue oli suurin joukkue, jonka Palau oli ikinä lähettänyt olympialaisiin. Kahdella aikaisemmalla kerralla joina Palau oli osallistunut olympialaisiin (Sydney 2000 ja Ateena 2004) Palau oli lähettänyt kisoihin vain neljä urheilijaa kummallakin kerralla. Palaun joukkue oli yksi 117 joukkueesta, jotka eivät voittaneet yhtäkään mitalia kisoissa.


title: Palau kesäolympialaisissa 2008

text: Olympialaisten avajaisissa Palaun joukkue saapui Pekingin olympiastadionille avajaisparaatissa 119. joukkueena. Joukkueen lipunkantajana toimi vapaapainija Elgin Loren Elwais, joka oli ensimmäinen Palaulainen urheilija, joka onnistui pääsemään olympialaisiin omien saavutustensa johdosta.


title: Palau kesäolympialaisissa 2008

text: Päättäjäisissä olympialaisiin osallistuneet joukkueet saapuivat stadionille vähemmän muodollisella tavalla. Kaikkien joukkueiden lipunkantajat astelivat ensimmäisena stadionille, joiden perässä saapuivat vasta joukkueiden muut jäsenet. Tällöin Palaun lipunkantajana toimi uimari Amber Yobech.


title: Palau kesäolympialaisissa 2008

text: Palauta edusti kaksi yleisurheilijaa olympialaisissa, jotka molemmat kilpailivat 100 metrin juoksuissa. Jesse Tamangrow sijoittui alkuerässään kahdeksan urheilijan joukossa sijalle seitsemän. Siitä huolimatta että hän jouksi oman ennätyksensä, 11,38 sekuntia, hän karsiutui puolivälieristä. Naisten sarjassa Peoria Koshiba sijoittui kahdeksanneksi omassa yhdeksän urheilijaa sisältäneessä alkuerässään, eikä selviytynyt seuraaville kierroksille.


title: Palau kesäolympialaisissa 2008

text: Palaun joukkueen nuorin jäsen, 17-vuotias Amber Yobech, oli ainoa Palaun edustaja uimalajeissa. Hän sijoittui omassa alkuerässään kolmanneksi, mutta lopputuloksissa hän jäi 92 uimarin joukossa sijalle 71.


title: Palau kesäolympialaisissa 2008

text: Palauta edusti Pekingissä kaksi painijaa. Molemmat pääsivät suoraan neljännesvälieriin, eli heidän ei tarvinnut osallistua karsintoihin. Hallitseva Oseanian mestari Elgin Loren Elwais hävisi neljännesvälierissä kolminkertaiselle maailmanmestarille iranilaiselle Hamid Soryanille kreikkalais-roomalaisen painin 55 kilogramman sarjassa. Miesten vapaapainin 120 kilogramman sarjassa kilpaillut Florian Skilang Temengil hävisi myös neljännesvälierissä, eikä päässyt seuraaville kierroksille.


title: Palau kesäolympialaisissa 2008

text: Kesäolympialaiset 2008 olivat ensimmäiset olympialaiset, joita palaulaiset pystyivät seuraamaan omassa maassaan televisiosta kaikkien lajien selostuksella. Palaun televisioselostus oli Television New Zealandin sekä Palau National Communications Corporationin ansiota.


title: Augustówin kanava

text: Augustówin kanava (, , ) on Niemenin ja Veikselin vesistöjen välinen kanavayhteys Puolan koillisosassa ja Valko-Venäjän luoteisosassa. 101 kilometrin mittainen vesireitti yhdistää Valko-Venäjällä virtaavan Niemenin Puolan puoleiseen Biebrza-jokeen, joka on Veikseliin laskevan Narewin sivujoki. Kanava on nimetty reitin varrella sijaitsevan, noin 30 000 asukkaan puolalaisen Augustówin kaupungin mukaan.


title: Augustówin kanava

text: Kanavareitti rakennettiin 1825-1839 tsaari Aleksanteri I:n käskystä. Puola kuului tuolloin Venäjän keisarikuntaan. Koska Veikselin alajuoksu oli Preussin hallinnassa, haluttiin luoda uusi valtakunnan sisäinen vesiyhteys osaltaan kaupallis-strategisista syistä mm. Preussin perimien korkeiden jokitullien välttämiseksi. Kanavareittiä on restauroitu viime vuosina ja sitä käytetään virkistysmatkailuun. Augustówin kanavaa on ehdotettu Unescon maailmanperintöluettelon kulttuurikohteeksi.


title: Augustówin kanava

text: Valko-Venäjän puolella Augustówin kanavareitistö alkaa Niemen-joelta noin 25 kilometriä Hrodnasta pohjoiseen (). Jonkin matkaa se seuraa Valko-Venäjän ja Puolan rajaa. Kesäaikaan rajalla toimii tilapäinen EU:n ja Valko-Venäjän rajanylityspiste.. Puolassa vesireitti jatkaa rajalta aluksi länteen kohti Augustówia ja muodostaa useita järviä yhdistävän veneilyväylän. Augustówin sululta () väylä suuntautuu etelään vielä 30 kilometriä. Kanavan eteläisimmän sulun () jälkeen vesireittiä jatkaa Narewin sivuhaara Biebrza.


title: Guillermo Fariñas

text: Guillermo Fariñas Hernández (s. 3. tammikuuta 1962) on kuubalainen psykologi, toimittaja ja toisinajattelija.


title: Guillermo Fariñas

text: Fariñas oli syömälakossa 134 päivää vangittujen kuubalaisten toisinajattelijoiden vapauttamiseksi. Hän päätti syömälakon, kun Kuuba ilmoitti vapauttavansa 52 toisinajattelijaa. Vapautusta pidetään Fariñasin ansiona, ja se perusteluna hänelle myönnettiin Euroopan parlamentin Saharov-palkinto 2010.


title: Guillermo Fariñas

text: Fariñas itse on ollut mielipiteidensä ja toimintansa vuoksi vankilassa 11 vuotta.


title: Montague Island

text: Montague Island on Alaskanlahdessa sijaitseva saari. Se kuuluu Yhdysvaltojen Alaskan osavaltioon ja sijaitsee Prinssi Williamin salmen eteläpuolella ollen yksi sen Alaskanlahdesta erottavista saarista. Saaren pinta-ala on 790,88 neliökilometriä ja se on Yhdysvaltojen 26. suurin saari. Saarella ei ole vakituista asutusta ja sen korkein kohta on noin 200 metriä merenpinnasta.


title: Kuvalauta

text: Kuvalauta oli vuonna 2007 Finnchan-foorumin väliaikaiseksi varasivustoksi perustettu suomalainen kuvafoorumi, joka alkoi Finnchanin linjoille palaamisen jälkeen kuitenkin elää omaa elämäänsä. Kuvalauta suljettiin 31. elokuuta 2010 sen ajauduttua riitoihin palveluntarjoajansa kanssa.


title: Kuvalauta

text: Kuvalauta on esiintynyt myös julkisuudessa koulu-uhkauksen tekopaikkana Jyväskylän Harjun koulua vastaan, Rovaniemen nopeusvalvontakameran räjäytyksen yhteydessä, kun tekijä kertoi teostaan foorumilla sekä Älypää-sivuston tietomurron yhteydessä, kun lista salasanoista julkaistiin siellä johtaen Kuvalaudan lyhyeen sulkemiseen.


title: Kuvalauta

text: Kuvalaudan suosio kasvoi ja miljoonan viestin raja rikottiinkin sivuston Satunnainen-osiossa 15.10.2009. Seuraavien miljoonan viestin kirjoittamiseen kului aikaa muutamia kuukausia ja kahden miljoonan viestin raja rikottiin alkuvuonna 2010.


title: Kuvalauta

text: Kuvalaudalla syntyi kansainvälistäkin kuuluisuutta saavuttaneita meemejä, kuten Pedobear-hahmosta syntynyt Spurdo Spärde.


title: Kuvalauta

text: Kuvalaudan sulkemisen jälkeen sitä käyttäneet ovat jakautuneet monelle eri kuvafoorumille, pääasiassa Ylilaudalle.


title: Kuvalauta

text: Kuvalaudalla oli 17 erilaista aihealuetta. Niiden aiheet vaihtelivat animesta aina hikikomori-elämäntyyliin.


title: Kuvalauta

text: Kuvalaudan ylivoimaisesti suosituin lauta oli sivuston Satunnainen-lauta eli /b/, jonka aihealuetta ei ollut rajattu ja säännöt alueelle olivat erittäin löyhät. Ainoastaan alueelle lähetetty selvästi rikollinen materiaali – lapsiporno- sekä gore- ja eläinrääkkäyskuvat – poistettiin ja näiden materiaalien lähettäjille annettiin porttikielto. Myös alueen tukkimisesta turhilla ja häiriköivillä viesteillä saatettiin antaa porttikielto. Tyhjänpäiväisten viestien estämiseksi alueelle oli kehitetty erilaisia sanasuodattimia, jotka automaattisesti jakoivat porttikieltoja tietyistä sanoista.


title: VTS

text: VTS voi tarkoittaa seuraavia:


title: Faruq Leghari

text: Faruq Leghari (29. toukokuuta 1940 – 20. lokakuuta 2010) oli Pakistanin presidentti 14. marraskuuta 1993 – 2. joulukuuta 1997. Hän oli Pakistanin ensimmäinen belutšeihin kuulunut presidentti.


title: Faruq Leghari

text: Leghari suoritti tutkinnon Lahoressa Forman Christian Collegessa ja siirtyi sen jälkeen opiskelemaan Oxfordin yliopistoon filosofiaa, politiikkaa ja taloustieteitä (PPE). Hän liittyi Pakistanin kansanpuolueeseen ja hänestä tuli puolueen johtaja, kun Zulfiqar Ali Bhutto joutui vankilaan. Muhammad Zia-ul-Haqin sotilashallinnon aikana hän oli itsekin vankilassa useaan otteeseen.


title: Faruq Leghari

text: Leghari valittiin presidentiksi vuonna 1993. Hän erosi kesken kauden, jouduttuaan välirikkoon pääministeri Nawaz Sharifin kanssa.


title: VRS

text: VRS voi tarkoittaa seuraavia:


title: Lyijyjodidi

text: Lyijyjodidi (PbI) on lyijy- ja jodidi-ionien muodostama epäorgaaninen yhdiste.


title: Lyijyjodidi

text: Lyijyjodidia tuotetaan lyijynitraatin ja vetyjodidin tai jodidisuolan, esimerkiksi kaliumjodidin, välisellä reaktiolla. Lyijyjodidi liukenee melko huonosti veteen ja se puhdistetaan ja erotetaan vedestä uudelleenkiteyttämällä.


title: Lyijyjodidi

text: Lyijyjodidia käytetään sulatteena primäärisissä paristoissa elektrolyyttinä, termoelektrisissä materiaaleissa, elohopeakaarilampuissa, ja valokuvauksessa. Lyijyjodidia voidaan käyttää myös sadepilvien kylvämisessä. Lyijyjodidikiteet toimivat pisaroiden tiivistymiskeskuksina. Yhdisteen myrkyllisyyden vuoksi hopeajodidi on kuitenkin yleisempi tähän tarkoitukseen.


title: Luuluola

text: Luuluola on tavallisesti kalkkikivialueilla esiintyvä onkalo, jonka pohjalla on luubreksiaa. Tämä sedimenttikivilaji on muodostunut luiden kappaleista, jotka kalkkisintteri on iskostanut yhteen. Luolan pohjalla voi olla luubreksiaa monen metrin paksuinen kerros. Luolat ovat muinoin olleet ihmisten tai eläinten suojapaikkoja. Luita luoliin on kertynyt ihmisten ateriatunkioista tai paikalla kuolleista eläimistä. Luuluolia on esimerkiksi Dordognessa keskisessä Ranskassa ja Mentonessa Etelä-Ranskassa, Belgian Spyssä, Saksan Neandertalissa ja useassa paikassa Etelä-Amerikassa.


title: Luubreksia

text: Luubreksia on eläinten luista muodostunut sedimenttikivilaji, jossa luita yhteenliittävänä iskosaineena on tavallisesti kalkkisintteri tai joskus piihappo. Pääasiassa kalsiumfosfaattia sisältävä luubreksia kuuluu fosforiitteihin. Luubreksiaa on muodostunut luoliin kahdella tavalla, joko kvartäärikaudella niihin kuolleiden eläinten luista tai kivikauden ihmisten ateriatunkioista, jotka ovat joutuneet tippukiven sisään. Luubreksia saattaa peittää luuluolan pohjan metrien paksuisena kerroksena.


title: Eléni Artymatá

text: Eléni Artymatá (, s. 16. toukokuuta 1986 Paralímni) on kyproslainen yleisurheilija, joka kilpailee pikajuoksussa.


title: Eléni Artymatá

text: Artymatá on voittanut Välimeren kilpailuissa viisi mitalia: kultaa 200 metriltä vuosina 2009 ja 2013, hopeaa 4 × 100 metrin viestistä 2013 sekä pronssia 100 metrin matkalta 2009 ja 2013. Hän sai 100 metrillä pronssia Kaunasin alle 20-vuotiaiden EM-kilpailuissa 2005.


title: Eléni Artymatá

text: Artymatá on osallistunut olympialaisiin kolmesti. Pekingissä 2008 hän pääsi 200 metrillä puolivälieriin ja Lontoossa 2012 välieriin saakka. Artymatá oli samalla matkalla kahdeksas Berliinin MM-kisoissa 2009.


title: Eléni Artymatá

text: Artymatá pitää hallussaan maansa ennätystä 200 metrin juoksussa ajallaan 22,61 sekuntia, jonka hän juoksi Barcelonan EM-kisoissa 2010 sijoittuessaan viidenneksi. Helsingin EM-kilpailuissa 2012 hän oli samalla matkalla seitsemäs. Hänellä on maansa ennätys myös 400 metrillä ajallaan 51,61.


title: Eléni Artymatá

text: "Lähde: IAAF"


title: Luettelo Itävalta-Unkarin taistelulaivoista

text: Tämä on luettelo Itävalta-Unkarin taistelulaivoista, joita se rakennutti vuoteen 1917 asti. Puolustaakseen Adrianmeren rannikkoaan se oli aikaisemmin rakennuttanut pienempiä ironclad-aluksia ja panssariristeilijöitä.


text: Habsburg-luokka oli Itävalta-Unkarin laivaston ensimmäinen taistelulaivaluokka ja sen alusten valmistaminen aloitettiin 1899-1902. Alusluokka merkitsi Itävalta-Unkarin laivaston merkityksen kasvamista niiden ollessa ensimmäisiä taistelulaivoja sitten 24 vuotta aiemmin 1876 valmistuneen "SMS Tegetthoffin". Luokan muodostivat kolme alusta, jotka valmistettiin Stabilimento Tecnico Triestinon telakalla Triestessä.


text: Itävalta-Unkarin ainoaksi dreadnought-alusten ryhmäksi jäi Tegetthoff-luokka.


text: Ersatz Monarch -luokkaan piti kuulua neljä taistelulaivaa, mutta alusten valmistamista ei koskaan aloitettu. Alusten tilaus peruutettiin 1917.


title: Pudasjärven kirkonkylä

text: Pudasjärven kirkonkylä eli Pudasjärven kylä sijaitsee Pudasjärven kaupungissa Pudasjärven rannalla seututien 855 varrella. Kirkonkylältä on matkaa keskustaajamaan Kurenalle noin kahdeksan kilometriä. Kylä on aiemmin ollut Pudasjärven hallinnollinen keskus, joka myöhemmin siirtyi Kurenalle.


title: Pudasjärven kirkonkylä

text: Kirkonkylällä sijaitsee vuonna 1781 valmistunut järjestyksessään kolmas Pudasjärven kirkko, kellotapuli, hautausmaa ja vuonna 1960 avattu kotiseutumuseo, joka oli aiemmin viljamakasiinirakennus.


title: Pudasjärven kirkonkylä

text: Noin neljän kilometrin säteellä kirkolta sijaitsevat Pudasjärven lentokenttä sekä Jyrkkäkoski.


title: Pudasjärven kirkonkylä

text: Alueesta tuli eränkäyntialueita Perämeren rannikkoasutuksen vakiinnuttua keskiajalla. Ensimmäinen kirkko valmistui Pudasjärven pohjoisrannalle vuonna 1637.


title: Igors Kazanovs

text: Igors Kazanovs (ven. Игорь Яковлевич Казанов; s. 24. syyskuuta 1963 Daugavpils) on latvialainen yleisurheilija, joka kilpaili pika-aitajuoksussa ja pikajuoksussa. Hän edusti Neuvostoliittoa sen hajoamiseen saakka. Kazanovs voitti sisäradoilla 60 metrin aidoissa MM-kisoissa kaksi ja EM-kisoissa neljä mitalia. Hän osallistui olympialaisiin kahdesti, vuosina 1992 ja 1996. Kazanovs pääsi molemmilla kerroilla välieriin 110 metrin aidoissa.


title: Igors Kazanovs

text: 25. helmikuuta 1989 hän teki sisäratojen Euroopan ennätyksen 60 metrin aitajuoksussa juostuaan ajan 7,42 s.


title: Igors Kazanovs

text: Kazanovs voitti yhteensä 12 maansa mestaruutta. Hän voitti Neuvostoliiton-mestaruuden kuusi kertaa vuosina 1984–1991 ja Latvian-mestaruuden kuudesti vuosina 1993–1997. Kazanovs sai muut mestaruutensa pika-aitajuoksusta, mutta voitti sisäratojen Latvian-mestaruuden 60 metrillä vuonna 1994.


title: Igors Kazanovs

text: Hänen valmentajansa olivat Viktorija Gekiša, Jānis Gailišs, Imants Liepinš, Viktors Mjasņikovs ja Valentīns Voinovs.


title: Igors Kazanovs

text: Kazanovsilla on kaksi tytärtä. Tällä hetkellä asuu Espanjassa.


title: Igors Kazanovs

text: "Lähde: IAAF"


title: Mediq

text: Mediq Oy () on alankomaalainen lääke- ja terveydenhoitoalan tukku- ja palveluyritys. Sen liikevaihto oli vuonna 2009 2,6 miljardia euroa.


title: Mediq

text: Mediq perustettiin Utrechtiin vuonna 1899 nimellä "Onderlinge Pharmaceutische Groothandel" (OPG). Perustajina oli 91 hollantilaista apteekkaria, jotka halusivat osuuskunnan avulla yhdistää ostotoimintaansa. Vuonna 1992 OPG muuttui osakeyhtiöksi ja listautui Amsterdamin pörssiin. Vuonna 2001 otettiin käyttöön nimi Mediq, ja vuonna 2013 yhtiön osti kokonaan omistukseensa pääomasijoitusyhtiö Advent.


title: Mediq

text: Mediq on laajentunut yritysostojen avulla ympäri Eurooppaa ja toimi vuonna 2015 kaikkiaan 14 maassa.


title: Mediq

text: Suomessa yritys toimii nimellä Mediq Suomi Oy. Yhtiön pääkonttori ja varasto sijaitsevat Espoossa. Mediq Suomen liikevaihto vuonna 2014 oli 58,8 miljoonaa euroa ja henkilöstömäärä 167.


title: Mediq

text: Mediq Suomi Oy syntyi vuonna 2010, kun Oriola jakautui kahdeksi yritykseksi. Oriola Oy jatkoi apteekkitukkuna kilpailijansa Tamron rinnalla, kun taas terveydenhuoltoa ja laboratorioalaa palvelemaan perustettiin Oriola-KD Healthcare Oy, jonka osti hollantilainen Mediq.


title: Dominique D’Onofrio

text: Dominique D’Onofrio (18. huhtikuuta 1953 Castelforte, Lazio, Italia – 12. helmikuuta 2016 Buenos Aires, Argentiina) oli italialais-belgialainen jalkapallovalmentaja ja jalkapalloilija.


title: Dominique D’Onofrio

text: D’Onofrion pelaajaura Belgiassa jäi vaatimattomaksi ja hän pelasi alasarjojen joukkueissa, kunnes lopetti aktiiviuransa 29-vuotiaana 1982. Valmennusuransa D’Onofrio aloitti 1994 pienessä RFC Tilleur-Saint-Nicolas’n joukkueessa. Hän valmensi Liègen lähiöjoukkueita vuoteen 1997 saakka. Seuraavana vuonna hän siirtyi kaupungin mahtiseura Standard Liègen organisaatioon, jossa hän toimi ensin nuorten valmentajana. Joulukuussa 2000 hän nousi Standardin päävalmentajaksi ja luotsasi seuraa kolmessa ottelussa, kunnes teki tammikuussa 2001 tilaa Michel Preud’hommelle.


title: Dominique D’Onofrio

text: D’Onofrio palasi nuorisovalmentajaksi, mutta palasi jo syyskuussa 2002 edustusjoukkueen peräsimeen Robert Waseigen saatua potkut katastrofaalisen kauden alun vuoksi. Hän luotsasi Standardin kauden päätteeksi seitsemänneksi ja jatkoi tehtävässään myös seuraavalla kaudella. Standard oli mukana kärkipään kamppailussa, mutta jäi lopulta kolmanneksi ja hävisi mestaruuden voittaneelle RSC Anderlechtille 16 pistettä. Kaudella 2004–2005 Standard oli jälleen mukana kärkikahinoissa, mutta mestaruuden tavoitteleminen jäi haaveeksi. Toukokuussa 2005 tylsästä pelitavastaan kritisoitu ja kannattajien epäsuosioon joutunut D’Onofrio jätti tehtävänsä. Seura ei kuitenkaan löytänyt seuraajaa D’Onofriolle, joka palasi valmentajaksi muutama viikko eronsa jälkeen. Hän jatkoi tehtävässään kauden 2005–2006 loppuun ja johdatti Standardin liigassa hopealle viisi pistettä Anderlechtin perässä.


title: Dominique D’Onofrio

text: Kesällä 2006 D’Onofrio siirtyi valmentajantehtävistä urheilutoimenjohtajaksi ja syyskuussa hän seurasi päävalmentajaksi siirtynyttä Preud’hommea teknisenä johtajana. Preud’hommen valmentajakaudella D’Onofrion toimiessa teknisenä johtajana Standard palasi kaudella 2007–2008 mestaruuskantaan 25 vuoden tauon jälkeen ja uusi mestaruutensa seuraavalla kaudella.


title: Dominique D’Onofrio

text: Helmikuussa 2010 D’Onofriosta tuli jälleen seuran päävalmentaja László Bölönin potkujen jälkeen. Hän jatkoi päävalmentajana myös kaudella 2010/11 ja luotsasi Standardin Belgian liigassa hopealle. Valmennusuran ensimmäinen pokaali tuli Belgian cupissa, jonka finaalissa Standard kukisti KVC Westerlon 2–0. Kauden menestyksestä huolimatta D’Onofrio jätti päävalmentajan tehtävät kauden päätteeksi.


title: Dominique D’Onofrio

text: D’Onofrio kuoli sydämenpysähdykseen 62-vuotiaana Buenos Airesissa 12. helmikuuta 2016.


title: Võrolaiset

text: Võrolaiset ovat võron kieltä puhuva itämerensuomalainen kansa Viron Võrumaan, Põlvamaan ja Tartumaan maakunnissa, eli niin sanotulla Võromaan alueella. Võron instituutin arvion mukaan võroja on noin 70 000. Setukaiset puhuvat võron kielen murretta, mutta heidät luokitellaan omaksi kansakseen. Võrolaiset mieltävät itsensä yleensä virolaisiksi võrolaisuuden ohella.